Όροι χρήσης - Nutrixperts\nΗ επίσκεψη σας και η χρήση των υπηρεσιών της ιστοσελίδας υπόκειται στους παρόντες όρους χρήσης και την Πολιτική Προστασίας Πνευματικών Δικαιωμάτων που εφαρμόζει η ιστοσελίδα. Οι παρόντες όροι χρήσης έχουν εφαρμογή σε όλους τους επισκέπτες της ιστοσελίδας, καθώς επίσης και σε χρήστες που θα προβούν στην αγορά των υπηρεσιών που διατίθενται μέσω αυτής.\nΜε την αποδοχή αυτών των Όρων και Προϋποθέσεων, καθώς και την δημιουργία λογαριασμού στην ιστοσελίδα ή εγγυάστε ότι είστε άνω των 18 ετών και ότι έχετε δικαιοπρακτική ικανότητα για να μπορείτε να καταρτίζετε και να συμβάλλεστε σε νομικές συμβάσεις κατά τον ισχύοντα νόμο, τις διατάξεις του Αστικού Κώδικα και του ΠΔ 131/2003. Αν δεν πληροίτε τα συγκεκριμένα κριτήρια ή δεν συμφωνείτε με τους παρόντες Όρους Χρήσης παρακαλούμε να μην χρησιμοποιείτε και αποκτάτε πρόσβαση στην ιστοσελίδα. Η χρήση των υπηρεσιών συνεπάγεται και εγγυάται ότι ο Χρήστης πληροί τα συγκεκριμένα κριτήρια. Η Εταιρία διατηρεί το δικαίωμα να μεταβάλει ή να τροποποιεί τους εφαρμοστέους όρους και προϋποθέσεις για τη χρήση του Διαδικτυακού Τόπου και της Εφαρμογής οποτεδήποτε, τροποποιώντας το παρόν.\nΚάθε χρήση του Διαδικτυακού Τόπου ή της Εφαρμογής, μετά από τέτοιες αλλαγές ή τροποποιήσεις θα θεωρείται ότι αποτελεί εκ μέρους του Χρήστη των αλλαγών, τροποποιήσεων και προσθηκών. Διευκρινίζεται ότι η αλλαγή όρων δεν είναι δυνατό σε καμία περίπτωση να καταλάβει και συνεδρίες οι οποίες ήδη έχουν δρομολογηθεί.\nΠαράλληλα η Εταιρεία έχει το δικαίωμα να περιορίσει, να αναστείλει, να διακόψει ή να αρνηθεί την πρόσβαση και τη χρήση των υπηρεσιών ανά πάσα στιγμή και χωρίς προειδοποίηση σε όποιον παραβιάζει τους παρόντες Όρους Χρήσης, για λόγους ασφαλείας αλλά και για λόγους προστασίας πνευματικών δικαιωμάτων. Τονίζεται ότι η χρήση των υπηρεσιών της ιστοσελίδας δεν συνεπάγεται καμία επιπλέον επιβάρυνση πέραν του ισχύοντος τιμολογιακού καθεστώτος για τη γενική πρόσβαση στο διαδίκτυο που καταβάλλεται στους αρμόδιους τρίτους παροχείς και μόνο.\nΟΙ ΥΠΗΡΕΣΙΕΣ ΤΟΥ ΔΙΑΔΙΚΤΥΑΚΟΥ ΤΟΠΟΥ ΔΕΝ ΑΠΟΤΕΛΟΥΝ ΙΑΤΡΙΚΗ ΣΥΜΒΟΥΛΗ\nΕπιλέγετε την παροχή που επιθυμείτε να λάβετε.\nΣυμπληρώνετε την φόρμα με τα προσωπικά σας στοιχεία και το πλήρες διατροφικό και ιατρικό ιστορικό που βρίσκεται παρακάτω.\nΕπιλέγετε τον τρόπο πληρωμής με χρεωστική ή πιστωτική κάρτα και καταβάλετε το αντίτιμο της παροχής.\nΕντός δύο (2) εργασίμων ημερών-και αναλόγως της παροχής που έχετε επιλέξει-ενημερώνεστε με email (επισημαίνεται ότι οφείλετε να ελέγχετε και τα ανεπιθύμητα μηνύματα ηλεκτρονικού ταχυδρομείου) για τον προγραμματισμό της πρώτης συνεδρίας το αργότερο εντός των επόμενων επτά (7) ημερών από την ημερομηνία λήψης του email από εσάς ή την ακριβή ημερομηνία παράδοσης του εξατομικευμένου διατροφικού σας προγράμματος η οποία προσδιορίζεται, ομοίως, το αργότερο εντός των επόμενων επτά (7) ημερών από την ημερομηνία λήψης του email από εσάς.\nΟι συνεδρίες λαμβάνουν χώρα είτε μέσω βίντεοκλήσης είτε μέσω απλής τηλεφωνικής κλήσης και γίνεται σαφές ότι ο ασθενής και ο διαιτολόγος δεν θα βρίσκονται στην ίδια φυσική τοποθεσία. Στην πρώτη συνεδρία ορίζουμε τα επόμενά μας ραντεβού και σας παρέχουμε οδηγίες αναφορικά με τον σωστό τρόπο μέτρησης στον δικό σας λιπομετρητή-ζυγαριά που οφείλετε να προμηθευτείτε.\nΤο εξατομικευμένο διατροφικό πρόγραμμα αποστέλλεται στην διεύθυνση email που έχετε καταχωρήσει στην σχετική φόρμα με ειδική εφαρμογή μεγάλων αρχείων η οποία για την δική σας ασφάλεια μας ενημερώνει αυτόματα για τον χρόνο παραλαβής και τον χρόνο λήψης του αρχείου από εσάς.\nΗ πληρωμή γίνεται με χρεωστική ή πιστωτική κάρτα. Επιλέγοντας την πληρωμή με χρεωστική ή πιστωτική κάρτα, αποδέχεστε ότι η παραγγελία συνεπάγεται την υποχρέωση πληρωμής. Η διαδικασία εκκαθάρισης της πληρωμής σας πραγματοποιείται μέσω της πλατφόρμας ηλεκτρονικών πληρωμών των αντίστοιχων πιστωτικών ιδρυμάτων που καθίστανται αρμόδια για την εξασφάλιση της απόλυτης ασφάλειας των συναλλαγών σας στο ηλεκτρονικό μας κατάστημα.\nΓια τις αγορές που πραγματοποιείτε μέσω χρωστικής ή πιστωτικής κάρτας, θα πρέπει να ακολουθήσετε τις οδηγίες που θα βρείτε στην ιστοσελίδα. Στη φόρμα παραγγελίας που θα βρείτε, θα πρέπει να συμπληρώσετε τον αριθμό και την ημερομηνία λήξης της χρεωστικής ή πιστωτικής σας κάρτας. Η χρέωση της χρεωστικής ή πιστωτικής σας κάρτας θα πραγματοποιείται, εφόσον προηγηθεί έλεγχος και πιστοποίηση των στοιχείων και της εγκυρότητάς της. Είστε ο μόνος υπεύθυνος για την ορθή καταγραφή και την αλήθεια των στοιχείων της χρεωστικής ή πιστωτικής σας κάρτας και θα πρέπει η κάρτα που χρησιμοποιείται για την εκάστοτε συναλλαγή να σας ανήκει. Οι χρεωστικές ή πιστωτικές κάρτες υπόκεινται σε ελέγχους εγκυρότητας και έγκρισης από τον εκδότη της εκάστοτε κάρτας. Αν δεν ληφθεί από την εταιρεία μας η απαιτούμενη έγκριση πληρωμής δεν φέρουμε ευθύνη για τυχόν καθυστέρηση Οι συναλλαγές αυτές προστατεύονται από ανώτατα συστήματα ασφάλειας, τα οποία εγγυώνται ένα ασφαλές περιβάλλον συναλλαγών στις μεγαλύτερες επιχειρήσεις του κόσμου. To NutriXperts.gr δεν έχει πρόσβαση στα τραπεζικά σας δεδομένα, και δεν αποθηκεύει πληροφορίες σχετικές με την τράπεζα σας ή με την χρεωστική ή πιστωτική σας κάρτα. Επομένως παρακαλείσθε να εισάγετε τις λεπτομέρειες σχετικά με την πληρωμή σας σε κάθε παραγγελία που πραγματοποιείτε σε μας.\nΤο NutriXperts.gr δεν θα ευθύνεται για τυχόν ζημιές ή απώλειες (άμεσες ή έμμεσες) που θα υφίσταται μέλος του οποίου η κάρτα χρησιμοποιείται παράνομα ή χρησιμοποιείται από εξουσιοδοτημένο τρόπο. Το NutriXperts.gr δεν ευθύνεται για τυχόν ζημιά που πιθανόν προκληθεί στον εξοπλισμό του υπολογιστή σας από ιούς,\nπρογράμματα spyware, ή άλλα παρεμφερή κατά τη διάρκεια της σύνδεσης σας με την ιστοσελίδα μας. Παρακαλούμε βεβαιωθείτε ότι διαθέτετε πρόγραμμα anti-virus και ότι τα υπόλοιπα προγράμματα προστασίας του υπολογιστή σας είναι ενημερωμένα.\nΑΔΥΝΑΜΙΑ ΠΡΑΓΜΑΤΟΠΟΙΗΣΗΣ ΣΥΝΕΔΡΙΑΣ\nΑν για οποιοδήποτε λόγο ο οποίος ανάγεται στο πρόσωπο του διατροφολόγου η συνεδρία δεν πραγματοποιηθεί, ενημερώνεστε άμεσα με ηλεκτρονικό μήνυμα και διατηρείτε την δυνατότητα να επιλέξετε νέα συνεδρία από τον πίνακα διαθέσιμων συνεδριών που θα σας γνωστοποιείται με το ίδιο μήνυμα ηλεκτρονικού ταχυδρομείου.\nΑν εσείς δεν είστε σε θέση να πραγματοποιήσετε την συνεδρία για λόγους οι οποίοι ανάγονται στο πρόσωπό σας, είστε υποχρεωμένοι να ενημερώσετε άμεσα για την αδυναμία σας αυτή αποστέλλοντας σχετικό μήνυμα ηλεκτρονικού ταχυδρομείου στη διεύθυνση info@nutrixperts.gr .Εφόσον η ακύρωση αυτή λάβει χώρα μέχρι και είκοσι τέσσερις (24) ώρες πριν την προγραμματισμένη έναρξη της συνεδρίας, ο διαιτολόγος είναι υποχρεωμένος να ορίσει νέο χρόνο της συνεδρίας εντός των επόμενων επτά (7) ημερών. Εάν η ακύρωση αυτή πραγματοποιηθεί σε χρόνο ο οποίος απέχει λιγότερο από είκοσι τέσσερις (24) ώρες ο διαιτολόγος δεν υποχρεούται στον προγραμματισμό νέας συνεδρίας.\nΕπιστροφή χρημάτων πραγματοποιείται κατόπιν αιτήματος σας σε περίπτωση κατά την οποία παρέλθει χρονικό διάστημα μεγαλύτερο των δύο (2) εργασίμων ημερών από την ημέρα της αγοράς της υπηρεσίας χωρίς να λάβετε ενημερωτικό email για τον προγραμματισμό της πρώτης συνεδρίας ή την ακριβή ημερομηνία παράδοσης του\nεξατομικευμένου διατροφικού σας προγράμματος Επιστροφή χρημάτων πραγματοποιείται κατόπιν αιτήματος σας και λόγω αποδεδειγμένης αδυναμίας χρήσης της υπηρεσίας με υπαιτιότητα της Εταιρείας, και αδυναμίας επιδιόρθωσης του προβλήματος εντός πέντε (5) εργασίμων ημερών.\nΕπιστροφές χρημάτων γίνονται αυστηρά εντός δέκα (10) εργάσιμων ημερών, αρχής γενομένης από την επόμενη της διαπίστωσης της αδυναμίας επιδιόρθωσης του προβλήματος. Με το πέρας του προαναφερθέντος χρονικού διαστήματος, δεν προβλέπεται επιστροφή χρημάτων από μέρος της εταιρείας. Στην περίπτωση της επιστροφής χρημάτων τα έξοδα επιστροφής βαρύνουν τον καταναλωτή. Σε περίπτωση που η επιστροφή γίνει σε λογαριασμό άλλης τράπεζας τα έξοδα τραπέζης τα επιβαρύνεται ο πελάτης. Η ιστοσελίδα δεν ευθύνεται για τυχόν ζημίες οι οποίες θα προκύψουν από την καθυστέρηση ή την διακοπή διεξαγωγής της συνεδρίας οι οποίες θα οφείλονται σε ακραία καιρικά φαινόμενα, κυβερνητικές και διοικητικές πράξεις, πόλεμο ή κάθε άλλη αιτία πέρα από τον έλεγχό της.\nΣτο NutriXperts.gr κατ’ εφαρμογή της διάταξης του αρ. 3ιβ του Ν. 2251/1994 και τις\nδιατάξεις της Οδηγίας 2011/83/ΕΕ, το δικαίωμα υπαναχώρησης δεν ισχύει σε συμβάσεις υπηρεσιών μετά την πλήρη παροχή της υπηρεσίας, εάν η εκτέλεση άρχισε με την προηγούμενη ρητή συγκατάθεση του καταναλωτή και με την εκ μέρους του αναγνώριση ότι θα απολέσει το δικαίωμά του υπαναχώρησης μόλις η σύμβαση εκτελεσθεί πλήρως από τον προμηθευτή. Το δικαίωμα κατά συνέπεια δεν μπορεί να ικανοποιηθεί εφόσον έχει ήδη παρασχεθεί η παρεχόμενη υπηρεσία. Ως χρόνος παροχής της υπηρεσίας λογίζεται, αναλόγως της παροχής που έχετε επιλέξει, είτε η διενέργεια της πρώτης συνεδρίας είτε η αποστολή του εξατομικευμένου διατροφικού σας προγράμματος.\nΚατά τη διάρκεια της συνεδρίας, είναι πιθανό να ζητηθούν από τον επιστήμονα λεπτομέρειες σχετικές με το ιατρικό ιστορικό σας και προσωπικές πληροφορίες. Όλες οι συστάσεις και οι συμβουλές τις οποίες λαμβάνετε από τον διαιτολόγο θα πρέπει να ελέγχονται από τον προσωπικό σας ιατρό. Είστε υποχρεωμένοι να προσφέρετε τις πληροφορίες αυτές στο σύνολό τους, χωρίς να αποκρύψετε την παραμικρή παθολογική κατάσταση, ακόμα και αν θεωρείτε ότι δεν επηρεάζει στο παραμικρό την διατροφική σας αντιμετώπιση. Θα πρέπει να συμπληρώσετε την σχετική φόρμα η οποία υπάρχει στην ιστοσελίδα, δηλώνοντας στο τέλος ότι αυτή περιέχει το σύνολο του ιατρικού σας ιστορικού καθώς και ότι δεν αποκρύπτετε καμία σχετική πληροφορία. Συμβουλές σχετικές με προγράμματα\nδιατροφής θα πρέπει να γίνονται δεκτές ως περιέχουσες γενικές μόνο κατευθυντήριες γραμμές. Ο διαιτολόγος είναι υποχρεωμένος να σέβεται πλήρως το ιατρικό απόρρητο και την ιατρική δεοντολογία, όπως αυτή καθορίζεται στις κείμενες διατάξεις.\nΟ χρήστης αναγνωρίζει ότι οι Υπηρεσίες και το περιεχόμενό τους προστατεύονται από τους παγκόσμιους νόμους για την πνευματική ιδιοκτησία, τα εμπορικά σήματα, επωνυμίες, ευρεσιτεχνίες και την προστατευόμενη τεχνογνωσία επί των προϊόντων, υλικού, προγραμμάτων και ανήκουν στην Εταιρεία. Οι παρεχόμενες υπηρεσίες στο σύνολό τους, προορίζονται, αποκλειστικά για προσωπική, μη εμπορική χρήση από εσάς και δεν μπορούν να χρησιμοποιηθούν καθ’ οιονδήποτε τρόπο εκτός από αυτόν που επιτρέπεται με τους παρόντες όρους.\nΟι παρόντες όροι και προϋποθέσεις χρήσης και κάθε τροποποίησή τους διέπονται αποκλειστικώς από το Ελληνικό Δίκαιο. Για κάθε διαφορά που τυχόν προκύψει από την παρούσα σύμβαση ή από την εκτέλεση ή την ερμηνεία αυτής ή οποιουδήποτε μέρους της ως αποκλειστικώς αρμόδια ορίζονται τα δικαστήρια της Θεσσαλονίκης, κάθε βαθμού και δικαιοδοσίας, στα οποία ρητώς υπάγεται οποιοσδήποτε χρήστης – επισκέπτης ή άλλο πρόσωπο που έρχεται σε επαφή με οποιονδήποτε τρόπο και για οποιονδήποτε λόγο με τον διαδικτυακό τόπο ή με το περιεχόμενο αυτού, ακόμη και όταν η πρόσβαση στην ιστοσελίδα γίνεται από χώρα εκτός Ελλάδος. Αν οποιοσδήποτε από τους ανωτέρω όρους ήθελε κριθεί άκυρος ή μη εφαρμοστέος με δικαστική απόφαση ή απόφαση αρμόδιας αρχής, αυτό δεν επηρεάζει την εγκυρότητα και ισχύ των υπολοίπων όρων, οι οποίοι παραμένουν σε πλήρη ισχύ και εξακολουθούν να είναι απολύτως έγκυροι. Ενδεχόμενη αδυναμία εφαρμογής ή μη ασκησης από μέρους του (όνομα ιστοσελίδας) οποιουδήποτε όρου δεν θεωρείται ως παραίτηση από τα αν λόγω δικαιώματα, ούτε από το μελλοντικό δικαίωμα να επιβάλλει τους εν λόγω όρους.


Κρίσταλ Πάλας - Γουλβς • Προγνωστικά-Ανάλυση Αγώνα • Bet-planet.gr\nΚρύσταλ Πάλας - Γουλβς\n2-1-1 στα τελευταία 4 μεταξύ τους σε επίπεδο Premier League σε ματς που έλαβαν χώρα στο Λονδίνο.\nΘάνος Καλόγηρος 22/09/2019 | 7:12\nΣε περίπτωση που κερδίσει στο σημερινό (22/9), η Πάλας θα φτάσει τους 16 βαθμούς στις πρώτες 6 αγωνιστικές της Premier League, κάτι που θα σημάνει νέο ρεκόρ δεκαετίας για καλύτερη εκκίνηση στην εγχώρια λίγκα. Στο προηγούμενο δε, ήταν νωθρή και αναποτελεσματική με την άμυνά της παράλληλα εκτός τόπου και χρόνου. Υπέστη βαριά ήττα 4-0 από την συμπολίτισσα Τότεναμ (εκτός) και πρέπει άμεσα να βρει αντίδραση. Πρώτος και ξεκάθαρος στόχος σύμφωνα με τον Χόντζον, η παραμονή στην κατηγορία.\nΠάγια εκτός ο Γουίκχαμ (μεσοεπιθετικός), επιστρέφει ο έμπειρος Νταν (στόπερ). Δεν προλαβαίνει ο πολύτιμος Τόμκινς (αμυντικός) που προέρχεται από τραυματισμό.\nΜπορεί η Γουλβς να μεγαλώνει ως brand και στον ευρωπαϊκό χώρο, αλλά στο προηγούμενο ήταν κάκιστη αγωνιστικά, με αποτέλεσμα να ηττηθεί 1-0 (εντός) από την Μπράγκα, στην πρεμιέρα των ομίλων του Europa League. Άναρχο παιχνίδι στο μεγαλύτερο μέρος του, ουδείς μπόρεσε να βρει καλό ρυθμό και συνοχή στα 90'. Στο προηγούμενο για το πρωτάθλημα υπέστη βαριά ήττα με 5-2 (εντός) από την Τσέλσι και αναμφίβολα υπήρξε προβληματισμός, ο οποίος ακόμα δεν έχει ξεπεραστεί. Αισιόδοξος φάνηκε ο τεχνικός Νούνο στις τελευταίες του δηλώσεις, πριν το σημερινό (22/9) ματς.\nΧαμόγελα για τον Μπολί (αμυντικός) που επιστρέφει. Ξεκουράστηκαν οι Μουτίνιο (μέσος) και Ζότα (φορ), συνεπώς επιστρέφουν στην ενδεκάδα.\nΔεν πείθει η Γουλβς τη φετινή σεζόν. Έχει καλές μονάδες, ισχυρά χαρτιά σε όλες τις θέσεις, αλλά μέχρι εκεί. Ο Νούνο (τεχνικός) ακόμα... ψάχνεται. Η Πάλας μπορεί να έφυγε με τεσσάρα (4-0) από την έδρα της Τότεναμ, όμως στο «Σέλχραστ Παρκ» βγάζει δυναμισμό και συνάμα χαρακτήρα. Δεν έχει απουσίες και προβλήματα, συνεπώς είναι μια καλή ευκαιρία να φτάσει τους 16 βαθμούς στις πρώτες 6 αγωνιστικές (ρεκόρ δεκαετίας). Ο άσος στο 2.50 έχει βάσεις στον Stoiximan.\n16:00 Κρίσταλ Πάλας - Γουλβς Final Result Κρίσταλ Πάλας 2.50 10 1-1 -10.00


Πέθανε η μικρότερη κόρη του Νέλσον Μαντέλα, Ζίντζι | LiFO\n13.7.2020 | 16:55\nΗ Ζίντζι Μαντέλα, η μικρότερη κόρη του Νέλσον Μαντέλα, έφυγε από τη ζωή στα 59 της χρόνια.\nΗ Ζίντζι Μαντέλα άφησε την τελευταία της πνοή σε νοσοκομείο του Γιοχάνεσμπουργκ, το πρωί της Δευτέρας. Δεν έχει γίνει γνωστή η αιτία θανάτου της.\nΉταν πρέσβειρα της Νότιας Αφρικής στη Δανία από το 2015, ενώ επρόκειτο να γίνει επικεφαλής της διπλωματικής αποστολής της χώρας της στη Λιβερία, σύμφωνα με το BBC. «Θρηνούμε την απώλεια μιας ατρόμητης πολιτικής ακτιβίστριας«, έγραψε ο πρόεδρος της Ν. Αφρικής, Σίριλ Ραμαφόζα, στο Twitter, τονίζοντας ότι η Ζίντζι Μαντέλα ήταν μια ηγέτιδα και η ίδια.\nΈκτο από τα παιδιά του Νέλσον Μαντέλα- και δεύτερο με την Γουίνι Μαντέλα- έγινε γνωστή παγκοσμίως, όταν το 1985 διάβασε την επιστολή με την οποία ο πατέρας της απέρριπτε την προσφορά του τότε προέδρου της Ν. Αφρικής να αποφυλακιστεί με τον όρο να καταδικάσει τη βία που διέπραξε το κίνημά του. Η Ζίντζι Μαντέλα είχε διαβάσει την επιστολή σε μαζική συγκέντρωση, που είχε μεταδοθεί σε όλο τον κόσμο.\nΔύο παιδιά του Νέλσον Μαντέλα παραμένουν πλέον εν ζωή, η Ζενάνι Ντλαμίνι- την οποία είχε αποκτήσει επίσης με τη δεύτερη σύζυγό του, Γουίνι- και η Πούμλα Μακαζίγουε Μαντέλα, κόρη του από τον πρώτο του γάμο.


Βρήκαν νέα αντιβιοτικά στον εγκέφαλο της… κατσαρίδας - ΤΑ ΝΕΑ\ntanea.gr > Υγεία > Βρήκαν νέα αντιβιοτικά στον εγκέφαλο της… κατσαρίδας\nBιοχημικές ουσίες που βρέθηκαν στον εγκέφαλο της κατσαρίδας αναμένεται να ανοίξουν το δρόμο για ανάπτυξη νέων, ισχυρών αντιβιοτικών, τα οποία θα καταπολεμούν και τις πιο ανθεκτικές λοιμώξεις.\nΟι ερευνητές του πανεπιστημίου του Νότιγχαμ διαπίστωσαν ότι τα συγκεκριμένα αρθρόποδα ίσως κρύβουν στον εγκέφαλό τους περισσότερα οφέλη παρά κινδύνους για την ανθρώπινη υγεία.\nΟι ερευνητές ανακάλυψαν μέχρι εννέα διαφορετικά μόρια που βρίσκονται στον εγκέφαλο των κατσαριδών, δρουν τοξικά κατά των βακτηρίων, όπως το γνωστό κολοβακτηρίδιο E.Coli και ένα το θανατηφόρο είδος σταφυλόκοκκου (MRSA).\nΗ ανακάλυψη ελπίζεται ότι θα ανοίξει το δρόμο για νέες θεραπείες κατά των βακτηριακών μολύνσεων, που γίνονται ολοένα πιο ανθεκτικές έναντι των σημερινών αντιβιοτικών.\nΣτο πλαίσιο των πειραμάτων, οι ιστοί από τον εγκέφαλο και το νευρικό σύστημα των κατσαριδών κατάφεραννα εξοντώσουν πάνω από το 90% των παθογόνων μικροοργανισμών, χωρίς να βλάψουν τα γειτονικά υγιή ανθρώπινα κύτταρα.\nΟι βρετανοί ερευνητές ήδη μελετούν εξονυχιστικά στο εργαστήριο τις αντιμικροβιακές ιδιότητες των εντόμων, με την ελπίδα ότι τελικά θα μπορέσουν να δημιουργήσουν μια νέα γενιά αντιβιοτικών, που θα είναι πιο αποτελεσματικά και θα έχουν λιγότερες παρενέργειες.\nΌπως είπε ο Λι, που ηγήτο της έρευνας, «δεν είναι παράξενο που οι κατσαρίδες εκκρίνουν τις δικές τους αντιμικροβιακές ουσίες. Τα έντομα συχνά ζουν σε ανθυγιεινά περιβάλλοντα, όπου συναντούν πολλά διαφορετικά είδη βακτηρίων. Είναι συνεπώς λογικό ότι έχουν αναπτύξει τρόπους να προστατεύουν τους εαυτούς τους από τους μικροοργανισμούς».\nΗ έρευνα ανακοινώθηκε από τη Βρετανική Εταιρείας Γενικής Μικροβιολογίας.


Τα βιβλία της ζωής μου: Δημήτρης Φύσσας - POPAGANDA\nΤα βιβλία της ζωής μου: Δημήτρης Φύσσας\nΌλα όσα τον ώθησαν να προσπαθήσει να γίνει συγγραφέας.\nΠοιο ήταν το αγαπημένο σας βιβλίο όταν μεγαλώνατε; Το Κατς -22 του Τζόζεφ Χέλερ (στ΄ αγγλικά και στα ελληνικά) στα 15 μου. Από τότε δεν έχω ξανασυναντήσει ποτέ μου τέτοιο συνδυασμό ειρωνείας, αντιπολεμικότητας και αντιεθνικισμού, ταυτόχρονα με άριστη δομή και λογοτεχνική γραφή. Έχω επανέλθει από τότε πολλές φορές στο βιβλίο αυτό, υπάρχουν κομμάτια του που τα ξέρω απέξω, παρόλο που είναι μυθιστόρημα.\nΠοιο βιβλίο διαβάσατε και ξαναδιαβάσατε; Το Κιβώτιο του Άρη Αλεξάνδρου. Το άριστο δείγμα του ελληνικού πεζογραφικού μοντερνισμού. Αν διαβάσει κανείς τα πρώτα ποιήματα του Άρη Αλεξάνδρου και μετά αυτό το μεγαλειώδες μυθιστόρημα, θα δει την απόσταση που διάνυσε ο άνθρωπος αυτός. Έπρεπε να είναι κανείς μετα-αριστερός, αναρχοφιλελεύθερος, Μακρονησιώτης, αποσυνάγωγος από τους συντρόφους του, πολυδιαβασμένος και πολύ επίμονος, για να γράψει αυτό το έπος του ελληνικού αντισταλινισμού, που βρίσκεται πολύ πιο μπροστά από τον Κέσλερ, τον Ριμπάκοφ, τον Σιλόνε ή τον Γκρόσμαν, ενώ προχωρεί πιο πέρα από τον Πατατζή, το Φραγκιά ή τον Αλ. Κοτζιά. Μοντέρνος είναι φυσικά κι ο Τσίρκας στην τριλογία του, αλλά απολογητικός ως προς το σταλινισμό.\nΣας ώθησε ποτέ βιβλίο να κάνετε κάτι ανόητο; Όχι. Λίγο έλειψε να συμβεί με τον «Χακ Φιν», αλλά τελικά δεν έφυγα για πολύ απ΄ το σπίτι.\nΣας ενέπνευσε κάποιο βιβλίο να γίνετε κάτι άλλο εκτός από συγγραφέας; Όχι. Όλα τα βιβλία που θαύμασα με ώθησαν να προσπαθήσω να γίνω συγγραφέας. Κι ευτυχώς, διάβαζα συνέχεια, κι άρχισα να δημοσιεύω λογοτεχνία σχεδόν γέρος, στα 48 μου. Φέτος συμπληρώνω μόλις 10 χρόνια στο κουρμπέτι- κι εξακολουθώ να διαβάζω σαν παλαβός. Ε, όσο διαβάζω, τόσο προσπαθώ να γίνω καλύτερος συγγραφέας.\nΠοιο βιβλίο εύχεστε να είχατε γράψει; Το Ελεγεία και Σάτιρες του Κώστα Καρυωτάκη. Το σημείο που η παραδοσιακή ελληνόφωνη ποίηση φτάνει στο απόγειό της σε βαθμό τέτοιο, που μπορεί να λογιστεί πρώιμα μοντερνιστική. Ήδη στα χρόνια του δημοσιεύει ο άλλος μεταιχμιακός, Καβάφης και, λίγα χρόνια αργότερα, πρωτοδημοσιεύει ο Σεφέρης- ο πρώτος αληθινός μοντέρνος. Αυτοί είναι οι μείζονες ποιοτικοί ποιητές μας τον 20ο αιώνα.\nΤο βιβλίο του Δημήτρη Φύσσα, ο Κηπουρός κι ο Καιροσκόπος, κυκλοφορεί από τις εκδόσεις της Εστίας.


stylemeup.gr @ athens voice\nΕυχαριστούμε την ATHENS VOICE για την υποστήριξή του στο νέο μας e-shop www.stylemeup.gr !\nΚαλή επιτυχία στους συμμετέχοντες στον διαγωνισμό για τα 5 ΣΕΤ ΓΟΥΡΙΩΝ! Ο διαγωνισμός ισχύει έως 17/12.\nΓιατί να επιλέξετε να χαρίσετε ένα γούρι σε ένα αγαπημένο σας πρόσωπο;\nΓούρι σημαίνει καλός οιωνός, το «μαγικό» αντικείμενο που έχει σκοπό να φέρει καλή τύχη. Η προσέλκυση της καλής τύχης είναι μια πανάρχαια συνήθεια και αποτελεί ευσεβή πόθο όλων των λαών σε όλες τις εποχές. Οι άνθρωποι χρησιμοποιούσαν και εξακολουθούν να χρησιμοποιούν πολλαπλούς τρόπους, προκειμένου να κερδίσουν την εύνοια της, όπως τα γούρια και οι δοξασίες.\nΜερικά από τα γούρια έχουν επικρατήσει να θεωρούνται ότι ξορκίζουν την κακοδαιμονία και προσελκύουν την καλή τύχη. Ειδικά οι γιορτινές ημέρες των Χριστουγέννων και της Πρωτοχρονιάς είναι γεμάτες δοξασίες για την προσέλκυση της καλής τύχης. Επικρατέστερα γούρια της Πρωτοχρονιάς θεωρούνται το ρόδι, η κρεμμύδα, το φλουρί της βασιλόπιτας που όλοι επιθυμούμε να κερδίσουμε ώστε να ξεκινήσει ο χρόνος με τύχη, το πέταλο και το τετράφυλλο τριφύλλι.\nΕδώ και χιλιάδες χρόνια το ρόδι θεωρείται, από διάφορους λαούς και πολιτισμούς, σύμβολο γονιμότητας, αφθονίας και καλοτυχίας. Οι αρχαίοι Έλληνες πριν κατοικήσουν σε ένα σπίτι έσπαγαν στο κατώφλι του ένα ρόδι, κάτι που συνηθίζεται ακόμα και στις μέρες μας. Το σπάσιμο του ροδιού αποτελεί ένα από τα πιο παραδοσιακά πρωτοχρονιάτικα έθιμα και σημαίνει καλή αρχή. Συνηθίζεται με την αλλαγή του χρόνου και αφού ανταλλάξουν οι παρευρισκόμενοι στο σπίτι ευχές, το πιο τυχερό μέλος της οικογένειας να σπάει το ρόδι στην είσοδο του σπιτιού και να μπαίνουν όλοι με το « δεξί» για το καλότυχο ξεκίνημα της νέας χρονιάς.\nΗ γνωστή σε όλους μας Πρωτοχρονιάτικη κρεμμύδα έχει επικρατήσει από την αρχαιότητα ως σύμβολο αναγέννησης και υγείας. Η αντίληψη αυτή οφείλεται στην πολύ μεγάλη ζωτικότητα του βολβού της, που μπορεί να διατηρηθεί και να βλαστήσει ακόμα και έξω από το χώμα πάνω από ένα χρόνο. Στις μέρες μας σε πολλές περιοχές της Ελλάδας τοποθετείται μια κρεμμύδα έξω από το σπίτι την παραμονή της Πρωτοχρονιάς.\nΤο φλουρί της βασιλόπιτας:\nΗ βασιλόπιτα είναι το κατεξοχήν ελληνικό Πρωτοχρονιάτικο έθιμο, ένα από τα ελάχιστα αρχέγονα έθιμα που επιβιώνουν. Είναι πάντα στρογγυλή και κρύβει μέσα της ένα φλουρί, κατά παράδοση ασημένιο ή χρυσό. Το φλουρί συμβολίζει την τύχη και μια καλή χρονιά για εκείνον που θα το κερδίσει.\nΤο πέταλο του αλόγου θεωρείται σύμβολο ευτυχίας και προφυλάσσει από το κακό μάτι. Γι’ αυτό αν το βρούμε πρέπει να το κρεμάσουμε πίσω από την πόρτα και μάλιστα με τα άνοιγμα προς τα πάνω.\nΤο πέταλο πράγματι φέρνει γούρι γιατί είναι σιδερένιο. Τοποθετημένο κάτω από το χαλάκι της εισόδου ενός σπιτιού, το σίδερο υποτίθεται ότι απομακρύνει τα κακά πνεύματα. Επίσης, βοηθάει τους ευαίσθητους ανθρώπους υπό τον όρο, όμως, να μην πετάξουν ποτέ το μεταλλικό αντικείμενο που πρέπει να φορούν επάνω τους από τη στιγμή που τέθηκαν υπό την προστασία του.\nΗ επιστημονική όμως εξήγηση είναι ότι απ’ τη στιγμή που εφευρέθηκε το πέταλο το ζώο στηρίζεται πιο σταθερά και έτσι αποδίδει περισσότερη μυϊκή δύναμη, άρα προσφέρει μεγαλύτερο έργο. Έχουμε λοιπόν καλύτερο όργωμα, άρα καλύτερη σοδειά και περισσότερη ευτυχία άπ’ αυτόν που το ζώο του δεν έχει πέταλο. Έτσι έμεινε και το «πάρε κανένα πέταλο», συμβουλή σε αυτούς που τους έδερνε ή κακοτυχία ή κακοδαιμονία.\nΤο τετράφυλλο τριφύλλι:\nΈνα… τετράφυλλο τριφύλλι, που έχει μάλιστα τα φυλλαράκια του σε σχήμα καρδιάς, είναι σπάνιο και είναι πάντοτε τυχερός όποιος το αποκτάει.\nΣε κόντρα των καιρών και των δυσκολιών της εποχής η παρέα του StylemeUp.gr αποφάσισε να κάνει πραγματικότητα αυτό που τόσο καιρό και η ίδια αναζητούσε. Ένα σύγχρονο e-shop φτιαγμένο από καταναλωτές για καταναλωτές. Ένα χώρο όπου κυρίαρχο ρόλο έχει η μόδα και το Style.\nΠροϊόντα για εκείνη, για εκείνον, για το παιδί αλλά και για το σπίτι, διαλεγμένα προσεκτικά από την παρέα του StylemeUp.gr για όλους εσάς/εμάς που τόσο καιρό αναζητούσατε/με κάτι διαφορετικό, κάτι με άποψη και Style.\nΣας καλωσορίζουμε λοιπόν στην παρέα μας και ευχόμαστε να απολαύσετε μαζί μας τα προϊόντα μόδας που με τόση φροντίδα επιμελούμαστε για εσάς!\nH παρέα του StylemeUp.gr


You Pay Your Crisis: HEART, NOT SHOES: Ανήλικοι μετανάστες ‘δίχως παπούτσια’ γράφουν ζωηρά κείμενα για...\nHEART, NOT SHOES: Ανήλικοι μετανάστες ‘δίχως παπούτσια’ γράφουν ζωηρά κείμενα για...\nΔειτε για το διαγωνισμο στο TEDXATHENSCHALLHGE. Και ψηφίστε για την πρωτοβουλία της Εύης Λαμπροπούλου. Όχι για την ίδια. Αλλά για τον σκοπό!\nHEART, NOT SHOES: Ανήλικοι μετανάστες ‘δίχως παπούτσια’ γράφουν ζωηρά κείμενα για τις λάθος προσδοκίες, την αϋπνία, τη ζωή αλλού, τον έρωτα και τις τηγανητές πατάτες στο Εργαστήρι Δημιουργικής Γραφής\nεπίσης εδώ: http://www.facebook.com/evi.lampropoulou και εδω http://blog.evi-labropoulou.com\nΑΝΕΒΑΣΤΕ ΥΛΙΚΟ ΣΧΕΤΙΚΟ ΜΕ ΤΗΝ ΠΡΩΤΟΒΟΥΛΙΑ (ΑΝ ΥΠΑΡΧΕΙ);:\nΠΟΙΟΣ ΕΙΝΑΙ Ο ΣΤΟΧΟΣ ΤΗΣ ΠΡΩΤΟΒΟΥΛΙΑΣ; (Μέχρι 100 λέξεις):\nΝα συνεχιστεί το Εργαστήρι και να εκδοθεί βιβλίο που θα λειτουργήσει παραδειγματικά για άλλους. Πολλοί μιλάνε για μετανάστες: εδώ ακούγεται η δική τους φωνή.\nΠώς ωφελεί το γράψιμο τους ξυπόλητους; Γράφοντας, οι έφηβοι κατανοούν τον δυτικό κόσμο και τον εαυτό τους. Αποκτούν αυτοεκτίμηση και (διεθνή) αίσθηση ταυτότητας. Η λογοτεχνία σώζει: θεραπεύει τραύματα∙ μορφώνει∙ηρεμεί. Παπούτσια βρίσκουν εύκολα. Αυτό που χρειάζονται είναι να ελπίσουν σε κάτι∙ να δείξουν ότι δεν είναι επικίνδυνοι, ακαλλιέργητοι βάρβαροι. Να γράψουν στην απομακρυσμένη μητέρα τους∙ και στον κόσμο. Και ο κόσμος χρειάζεται να τους διαβάσει. Να αποδεχτεί τη διαφορετικότητα. Να δει την ομοιότητα. Και να τους αγαπήσει.\nΤΙ ΕΝΕΡΓΕΙΕΣ ΕΧΟΥΝ ΓΙΝΕΙ ΜΕΧΡΙ ΤΩΡΑ;:\nΤο 2009, μετά την τάξη μου των αγγλικών, δημιούργησα ‘Εργαστήρι Δημιουργικής Γραφής’ στο ‘Κέντρο Φιλοξενίας Ανήλικων Ασυνόδευτων Προσφύγων’ στην Αγιάσο Λέσβου, που διήρκεσε λίγους μήνες.\nΔιαβάστηκαν και διδάχτηκαν γιαπωνέζικα Χαϊκού, ποίημα, αυτόματη γραφή, essay, διήγημα και τήρηση καθημερινού ημερολόγιου.\nΤα θέματα προέκυψαν από τις ανάγκες και τα ενδιαφέροντα. Έμφαση δόθηκε πρώτα στην έκφραση και μετά στην λογοτεχνική δεινότητα ενώ χρειάστηκαν και διερμηνείς για να μπορέσουν να εκφραστούν και παιδιά που δεν ήξεραν αγγλικά. Το εργαστήρι, ένας συνδυασμός ψυχοθεραπείας και λογοτεχνίας, προσέλκυσε έξτρα μαθητές, ακόμη κι αν δεν μιλούσαν αγγλικά, έως ότου πήρε διαστάσεις …εφημερίδας, με άτομα που σκέφτονταν, έγραφαν, δακτυλογραφούσαν –πολλοί για πρώτη φορά- συνεργάζονταν και σχολίαζαν τα έργα των άλλων.\nΤο αποτέλεσμα ήταν εξαιρετικό: συγγράφηκαν πολλά ολοζώντανα, σπαρταριστά, αστεία ή μελαγχολικά κείμενα, κυρίως στα αγγλικά, αρκετά μάλιστα ώστε να μαζευτούν σε ένα βιβλιαράκι που δεν εκδόθηκε ακόμα. Μια μη ολοκληρωμένη εκδοχή του τυπώθηκε σε φωτοτυπίες και μοιράστηκε στα παιδιά.\nΈγινε rewriting κειμένων και δυναμική επιμέλεια. Μεταφράστηκαν κείμενα από αγγλικά προς ελληνικά και από φαρσί προς ελληνικά. Έγιναν και σκίτσα των προσώπων των παιδιών. Πρόσφατα δημιουργήθηκε blog όπου παρουσιάζεται μέρος των κειμένων.\nΠΩΣ ΘΑ ΜΠΟΡΟΥΣΕ Η ΚΟΙΝΟΤΗΤΑ ΤΟΥ TEDxATHENS ΝΑ ΣΑΣ ΒΟΗΘΗΣΕΙ:\nΜε επιμέλειες, μεταφράσεις για να γίνει τελική έκδοση βιβλίου από εκδοτικό οίκο. Με εύρεση χώρου και δικτύου ώστε να οργανωθούν καινούρια μαθήματα. Με σχεδιασμό και hosting χρηστικής ωραίας ιστοσελίδας. Με διάδοση του heartnotshoes\nΠΟΙΟ ΘΑ ΗΤΑΝ ΤΟ ΕΠΟΜΕΝΟ ΒΗΜΑ ΑΝ ΚΕΡΔΙΖΑΤΕ ΤΟ TEDxAthens Challenge;:\nΝα ενημερώσω τα παιδιά που συμμετείχαν στο εργαστήρι. Να ολοκληρωθούν οι μεταφράσεις και να προχωρήσουμε σε δίγλωσση (ελληνο-αγγλική) έκδοση των κειμένων με εκδοτικό οίκο. Να γίνει παρουσίαση- γιορτή με (κάποια από) τα παιδιά παρόντα. Να συνεργαστώ με ομάδες που διδάσκουν ήδη αγγλικά σε πρόσφυγες, ώστε να συσταθεί νέο εργαστήριο στην Αθήνα, όπου θα συνεχίσω τη διδασκαλία δημιουργικής γραφής σε μετανάστες.\nΠΩΣ ΕΜΠΛΕΚΟΝΤΑΙ ΑΛΛΟΙ ΦΟΡΕΙΣ Ή ΟΜΑΔΕΣ ΣΤΗΝ ΠΡΩΤΟΒΟΥΛΙΑ;:\nΘα μπορούσε να βοηθήσει το Βρετανικό Συμβούλιο από κάθε άποψη. Κάποιος εκδοτικός οίκος που θα εκδώσει αφιλοκερδώς και με καλή διανομή τη συλλογή ώστε τα έσοδα να πάνε στα παιδιά. Οι ενώσεις υπέρ των μεταναστών θα υποστηρίξουν τη δικτύωση με τους ανήλικους μετανάστες και την οργάνωση μαθημάτων – όπως, για παράδειγμα, το ΣΤΕΚΙ ΜΕΤΑΝΑΣΤΩΝ της Τσαμαδού, το ΚΥΡΙΑΚΑΤΙΚΟ ΣΧΟΛΕΙΟ και η ΔΗΜ. ΑΓΟΡΑ ΚΥΨΕΛΗΣ όπου γίνονται μαθήματα. Η ΥΠΑΤΗ ΑΡΜΟΣΤΕΙΑ που συνεργάζεται με την ΜΕΤΑΔΡΑΣΗ που ασχολείται με μεταφράσεις. Ίσως η γερμανική PRO ASYL να ενδιαφερθεί για την γερμανική βερσιόν της συλλογής, καθώς, όπως μαθαίνω, το project αυτό είναι πρωτότυπο σε ευρωπαϊκό επίπεδο.\nΥΠΑΡΧΕΙ ΥΛΙΚΟ ΣΤΟ ΔΙΑΔΙΚΤΥΟ ΠΟΥ ΜΠΟΡΟΥΜΕ ΝΑ ΜΑΘΟΥΜΕ ΠΕΡΙΣΣΟΤΕΡΑ ΓΙΑ ΤΗΝ ΠΡΩΤΟΒΟΥΛΙΑ;:\nΑναρτήθηκε από You Pay Your Crisis στις 8:08 μ.μ.\nThe Euro Zone's Deadly Domino Effect\nHEART, NOT SHOES: Ανήλικοι μετανάστες ‘δίχως παπού...\nΕυρώπη: ώρα μηδέν\nΣτον αέρα η συμφωνία της 26ης Οκτωβρίου, μπορεί κα...\nΣε ένα πλανητικό σύστημα πρωταρχική σημασία έχει τ...


Οι καβαλάρηδες της Σιάτιστας | Together\nΟ μήνας της Παναγιάς ζωντανεύει παραδόσεις σε μία πόλη γεμάτη αρχοντιά\nΕίναι το μεθυστικό άρωμα των κρασιών της και η ιδιαίτερη γεύση τους, η πολυτέλεια των γούνινων και δερμάτινων ενδυμάτων, η επιβλητική παρουσία των αρχοντικών, χαρακτηριστικά δείγματα της αρχιτεκτονικής του 18ου αιώνα και των μεταβυζαντινών εκκλησιών, η μοναδική αίσθηση όταν διαβαίνεις τα καλντερίμια της , η φύση που ξεχύνεται ολόγυρα και η γοητεία μιας πόλης, όπου η παράδοση εναρμονίζεται με τη σύγχρονη εποχή, εκεί όπου το χθες και το σήμερα δημιουργούν έναν ιδανικό προορισμό όλη τη διάρκεια του χρόνου.\nΜία πόλη γεμάτη ιστορία, τέχνη, πολιτισμό, μύθους που ζωντανεύουν , η Σιάτιστα, η πρωτεύουσα του Δήμου Βοΐου, ετοιμάζεται να γιορτάσει τον Δεκαπενταύγουστο και φέτος, με τους καβαλάρηδες να δίνουν ζωή στην πόλη και να συνδυάζουν με αρμονία και ευγένεια το θρησκευτικό με το πολιτιστικό στοιχείο και να διατηρούν αναλλοίωτο στο χρόνο ένα από τα γραφικότερα έθιμα της πατρίδας μας.\nΗ προσήλωση των κατοίκων της πόλης για τα έθιμα είναι χαρακτηριστικό στοιχείο της Σιάτιστας, έθιμα που συνεχίζονται από γενιά σε γενιά με την ίδια διάθεση, με σεβασμό στην παράδοση, με λεβεντιά και αρχοντιά.\nΔεν θα ταίριαζε κάτι άλλο άλλωστε σε μία πόλη αρχόντισσα, σε μια πόλη που σε καλεί να την επισκεφθείς και να σε μαγέψει. Σαν το τραγούδι των σειρήνων, το άρωμα της Σιάτιστας ελκύει κάθε επισκέπτη να τον μυήσει στον ιδιαίτερο πολιτιστικό πλούτο της.\nΗ Σιάτιστα δονείται στους ρυθμούς των χάλκινων αρκετές μέρες πριν τον Δεκαπενταύγουστο. Η μουσική παράδοση αποτελεί χαρακτηριστικό στοιχείο της πόλης και συνοδεύει ήθη και έθιμα δίνοντας μια ιδιαίτερη νότα σε όλες τις εκδηλώσεις .\nΟ Δεκαπενταύγουστος στη Σιάτιστα αποτελεί μία γιορτή σταθμό για την πόλη και τους κατοίκους. Ένα έθιμο που έχει τις ρίζες του στην εποχή της τουρκοκρατίας και αναβιώνει κάθε χρόνο με τον ίδιο ζήλο , με το ίδιο κέφι και την ίδια πίστη στην παράδοση, αγνοώντας τη φθορά του χρόνου.\nΈνα έθιμο που έχει γίνει θεσμός και συνδέει τους καβαλάρηδες με την παράδοση του τόπου και την θρησκευτικότητα των σιατιστινών. Η μεγαλοπρέπεια με την οποία γιορτάζεται το έθιμο των καβαλάρηδων γοητεύει κάθε επισκέπτη και δείχνει την ξεχωριστή πολιτιστική ταυτότητα μιας πόλης .\nΗ Σιάτιστα πανηγυρίζει την γιορτή της Παναγίας στο Μοναστήρι της Κοιμήσεως της Θεοτόκου, που βρίσκεται στο χωριό Μικρόκαστρο, 12 χιλ. Δυτικά της Σιάτιστας, εκεί όπου φυλάσσεται η θαυματουργή εικόνα της Παναγίας της Ελεούσας. Οι καβαλάρηδες με θρησκευτική κατάνυξη πηγαίνουν για να προσευχηθούν και να ασπαστούν την εικόνα της Παναγιάς. Το μεσημέρι επιστρέφουν στην πόλη, όπου τους υποδέχονται οι αρχές και κόσμος για την καθιερωμένη παρέλαση. Τα στολισμένα και επιβλητικά άλογά τους διασχίζουν την πόλη και οι καβαλάρηδες παρασύρουν στο χορό μικρούς και μεγάλους.\nΗ προετοιμασία για τον εορτασμό ξεκινά πολύ καιρό πριν. Οι καβαλάρηδες περιποιούνται τα ζώα τους, τα κρατούν ξεκούραστα, καθαρά και καλοταϊσμένα για την επίσημη μέρα.\nΤα άλογα θα πεταλωθούν, θα καθαριστούν και θα γυαλιστούν τα μπρούντζινα στολίδια και τα σπιρούνια. Θα περαστεί ειδικό λάδι και κερί σε όλα τα δερμάτινα εξαρτήματα του αλόγου, όπως η σέλα. Θα γυαλιστούν οι χάνδρες και τα ρουμπίνια απ’ τα περιλαίμια, τα χαμαϊλιά και τα μπρούντζινα στρόγγυλα κουδουνάκια που φοριούνται στο λαιμό του αλόγου.\nΟι προετοιμασίες κορυφώνονται και οι παρέες οργανώνονται. Σε γειτονιές, πλατείες, σε καταστήματα της πόλης ο ήχος των χάλκινων ακουσμάτων, άφθονο γλέντι και κέφι προσφέρουν σε κατοίκους και επισκέπτες ένα δεκαήμερο γεμάτο διασκέδαση.\nΞημερώματα του Δεκαπενταύγουστου, οι παρέες των καβαλάρηδων προετοιμάζονται για το προσκύνημα στην Παναγία. Από νωρίς το πρωί αρχίζει το στόλισμα των αλόγων. Οι καβαλάρηδες σελώνουν τα άλογά τους, καλλωπίζουν την ουρά και τη χαίτη και τη στολίζουν με χρωματιστές κορδέλες. Σκεπάζουν τη σέλα με κόκκινη άλικη φλοκάτη, ρίχνουν πάνω ένα άσπρο μαξιλάρι κεντημένο και το στερεώνουν στη μέση του αλόγου με δερμάτινη ίγκλα. Βάζουν μετά όλα τα απαραίτητα στολίδια, χαμαϊλιά, κουδουνάκια, καπίστρι ρουμπινένιο στο μέτωπο του αλόγου και τα κεντημένα χαλινάρια.\nΟι ίδιοι φορούν τις ιδιαίτερες φορεσιές τους, κάθε παρέα με τη δική της χαρακτηριστική ενδυμασία, και ξεκινούν για τη μεγάλη μέρα. Διασχίζουν το μονοπάτι που τους οδηγεί στο Μοναστήρι του Μικροκάστρου, πάνω από τα βουνά κι όταν φτάνουν ξεπεζεύουν και προσκυνούν με θρησκευτική ευλάβεια την Παναγιά.\nΣυνοδεύουν την περιφορά την ιερής εικόνας μέσα στο Μοναστήρι και παίρνουν το δρόμο της επιστροφής. Η καθιερωμένη στάση στο ξωκλήσι του Προφήτη Ηλία αποτελεί μία μικρή ανάπαυση για τους καβαλάρηδες και τα άλογά τους, λίγο πριν πάρουν την ανηφορική διαδρομή για να φτάσουν στη Σιάτιστα και να ξεκινήσουν την επιβλητική παρέλαση.\nΟι Αρχές του τόπου και πολύς κόσμος υποδέχονται τους καβαλάρηδες στην πλατεία της συνοικίας Χώρας . Κάθε παρέα με τη δική της ορχήστρα διασχίζει τον κεντρικό δρόμο της πόλης μέχρι την πλατεία της συνοικίας Γεράνειας. Μετά αράζει στο δικό της χώρο για το καθιερωμένο γλέντι μέχρι να ξημερώσει.\nΗ αγάπη και ο σεβασμός των καβαλάρηδων προς τα άλογά τους είναι αυτό που κάνει το έθιμο να αποτελεί ένα πολύτιμο στοιχείο της πολιτιστικής ταυτότητας της Σιάτιστας .\nΧρόνια Πολλά και καλή Παναγιά σε όλους!!!\nΕυχαριστούμε τον Λαογράφο κ. Γεώργιο Μπόντα για τις πολύτιμες πληροφορίες, τον φωτογράφο Δημήτρη Πατσακίδη, τους κ. Ζήση Τζιλίνη, Γεώργιο Κακούλη και Μιχάλη Γκουτζιαμάνη για την παραχώρηση του φωτογραφικού υλικού.


Πραγματοποιήθηκε η M2M συνάντηση της TÜV AUSTRIA HELLAS - CSRΝews.gr\nΑρχική Events Πραγματοποιήθηκε η M2M συνάντηση της TÜV AUSTRIA HELLAS\nΠραγματοποιήθηκε η M2M συνάντηση της TÜV AUSTRIA HELLAS\nΜε επιτυχία στέφθηκε η Members-to-Members συνάντηση που διοργάνωσε η Global Sustain σε συνεργασία με την εταιρία-μέλος, TÜV AUSTRIA HELLAS. Η εκδήλωση με θέμα: «Τα οφέλη που προκύπτουν για μια εταιρία από την οργάνωση και συστηματοποίηση των ελέγχων και πιστοποιήσεων σε προϊόντα/υπηρεσίες της», πραγματοποιήθηκε στις 23 Απριλίου, 2015, στο Συνεδριακό Κέντρο TÜV ACADEMY.\nΤους παρευρισκόμενους καλωσόρισε ο κ. Γιάννης Καλλιάς, Γενικός Διευθυντής της TÜV AUSTRIA HELLAS, παρουσιάζοντας ένα βίντεο σχετικά με τις υπηρεσίες της εταιρίας. Χαιρετισμό απηύθυνε ο κ. Μιχάλης Σπανός, Διευθύνων Εταίρος της Global Sustain, ο οποίος αναφέρθηκε στα επόμενα στρατηγικά βήματα της Global Sustain σχετικά με την εκπαίδευση στην αειφορία.\nΗ κ. Αργυρώ Χατζοπούλου, Διευθύντρια Εταιρικής Διακυβέρνησης της TÜV AUSTRIA HELLAS, παρουσίασε την πρώτη πανελλαδική έρευνα ικανοποίησης πελατών της εταιρίας, η οποία ολοκληρώθηκε πρόσφατα, καταγράφοντας ιδιαίτερα ικανοποιητικά αποτελέσματα. Συγκεκριμένα, το 96-99% των ερωτηθέντων απάντησε ότι η TÜV AUSTRIA HELLAS είναι το ίδιο ή και καλύτερη από τις υπόλοιπες εταιρίες του χώρου, ενώ είναι χαρακτηριστικό ότι στον τομέα των πιστοποιήσεων απέσπασε βαθμολογία 4,25/5.\nΣτη συνέχεια, η κ. Βάσω Κωστάκη, Διευθύντρια Διαχείρισης Ανθρωπίνων Πόρων της TÜV AUSTRIA HELLAS, μέσα από ένα πολύ ξεχωριστό βίντεο αποκάλυψε το κοινωνικό πρόσωπο της εταιρίας, ενώ έκλεισε την ομιλία της υπογραμμίζοντας την αξία της κοινωνικής υποστήριξης όσων έχουν ανάγκη στη δύσκολη εποχή που διανύουμε.\nΓια την εξωτερική επαλήθευση μη οικονομικών απολογισμών, τις σύγχρονες τάσεις και τη προστιθέμενη αξία που αυτή προσδίδει, μίλησε ο κ. Νικόλαος Σηφάκης, Αναπληρωτής Διευθυντής Πιστοποίησης της TÜV AUSTRIA HELLAS.\nΤέλος, ο κ. Γιάννης Καλλιάς, ανέλυσε το χρηματοοικονομικό όφελος της επιθεώρησης και πιστοποίησης για τις επιχειρήσεις και την προσπάθεια ποσοτικοποίησης της προστιθέμενης αξίας της πιστοποίησης. Η ομιλία του κ. Καλλιά μπορεί να συνοψιστεί στη φράση του ιδίου «Η πιστοποίηση κοστίζει, αλλά αξίζει… και με αποδείξεις!».\nΠροηγούμενο άρθροALPHA: Περιβαλλοντικές δράσεις σε Αθήνα και Θεσσαλονίκη\nΕπόμενο άρθροΣημαντική διάκριση για τη Μπάρμπα Στάθης


Πέρασε κι ο Νοέμβρης που ήταν πραγματικά γεμάτος μήνας. Τον περάσαμε με ένα lockdown, που δεν μοιάζει lockdown, συνηθίσαμε τραγικά στην ιδέα ότι μπορεί να πεθαίνουν εκατό άνθρωποι τη μέρα, είδαμε τον Τραμπ να χάνει και να μην το παραδέχεται, καταλήξαμε στο συμπέρασμα ότι ο Μαραντόνα ήταν Θεός αλλά όχι Αγιος κι ελπίζουμε να φύγει γρήγορα το 2020. Και εγώ έμαθα πάλι πάρα πολλά.\nΤο δεύτερο lockdown δεν έχει καμία σχέση με το πρώτο. Όπως τα sequel, παρότι το περιμένεις, είναι χειρότερο.\nΟ λοιμωξιολόγος Αδωνης Γεωργιάδης είχε προβλέψει ότι δεν θα γίνει lockdown.\nΣτο πρώτο lockdown υπήρχε η Λίστα Πέτσα. Τώρα κάπου ίσως υπάρχει η Λίτσα Πέτσα...\nΕίναι η πρώτη φορά που η Θεσσαλονίκη μπήκε σε κόκκινο συναγερμό χωρίς να παίζει εκεί ο Ολυμπιακός.\nΟ κορωνοϊός δεν κολλάει στις διαδηλώσεις και δεν μεταδίδεται από τη Θεία Κοινωνία. Αν μάλιστα κοινωνήσεις και διαδηλώσεις γίνεσαι περδίκι και από οτιδήποτε άλλο υποφέρεις (καρδιά, ποδάγρα, συχνουρία κτλ).\nΜόλις τελειώσει η κρίση του κορωνοϊού ο Πολάκης με τον Βερβεσό θα κάνουν ένα τρομερό πάρτι να θυμηθούν τα μεγάλα χρόνια του ΠΑΣΟΚ.\nΕπιτέλους μάθαμε ότι το βασικό σύνθημα στο Πολυτεχνείο ήταν το «Παιδί, Ελευθερία, Ψωμί». Να ναι καλά ο γίγαντας Κωνσταντινέας.\nΟ Παρασκευάς Αυγερινός έβγαζε τα αποτελέσματα των εκλογών πριν γίνουν και οι Αμερικάνοι μετρούσαν μια εβδομάδα.\nΚάποια στιγμή κάποιος από την κυβέρνηση θα δηλώσει υπερήφανος γιατί επί των ημερών της είχε 100% πληρότητα στις ΜΕΘ.\nΟσα περισσότερα είναι τα διαγγέλματα ενός πρωθυπουργού τόσο πιο πολύ να ανησυχείτε.\nΗ έκφραση πέθανε ο Μαραντόνα είναι εντελώς άκυρη. Θα ήταν σωστότερο το «ανελήφθη εις τους ουρανούς».\nΟ Χριστός ανέστησε νεκρούς αλλά ο Ντιέγκο με κάτι πεθαμένους πήρε το Παγκόσμιο κύπελλο.\nΤο «γκολ με το χέρι του Θεού» θα μετρούσε και με το VAR.\nΤο «γκολ του αιώνα» τρέλανε άπαξ και δια παντώς τον Πίτερ Σίλτον.\nΕίναι δεδομένο ότι μετά το πέρασμά του Μαραντόνα από τη Νάπολι το όνομα «Ντιέγκο» δινόταν σε περισσότερα παιδιά από ότι το «Τζενάρο» αφού αν και ο Σαν Τζενάρο είναι ο Αγιος της πόλης, ο Ντιέγκο παραμένει ο Θεός της.\nΟσα χρόνια κι αν περάσουν, το «Δεν ξέρετε τι χάσατε» που είναι γραμμένο στο νεκροταφείο στη Νάπολη θα είναι το καλύτερο σχόλιο για το ποιος ήταν ο Ντιέγκο..\nΟ Μαραντόνα έδωσε χαρά στον απλό κόσμο, τα είχε καλά με τον Φιντέλ, περνούσε ωραία τα βράδια, απατούσε τη γυναίκα του και ήταν φοροφυγάς. Και ναι, λογικά, ήταν ΠΑΣΟΚ.\nΑν διάβαζες αυτές τις μέρες τι γράφτηκε θα πίστευες ότι ο Μαραντόνα νύχτα μέρα μιλούσε με Ελληνες δημοσιογράφους που τον γνώριζαν προσωπικά…\nΟι πιο πολλοί από αυτούς που έκλαψαν τον Μαραντόνα δεν θυμούνται ούτε μια φάση από το Αργεντινή – Αγγλία του 1986, εκτός από τα γκολ του Μαραντόνα που τα χουν δει χιλιάδες φορές.\nO μακαρίτης είχε δυο Ferrari, μια Porche, δυο ΒΜV και μια Mercedes Cabrio, αλλά ήταν παιδί του λαού…\nΤο μόνο πρόβλημα είναι να μην αποδειχτεί η Διπλή Ανάπλαση ένας ακόμα μεγάλος περίπατος.\nΟ Πάμπλο Γκαρσία είναι ο πρώτος προπονητής που δήλωσε μέσες άκρες πως θα προτιμούσε η ομάδα του να δίνει φιλικά στο πρωτάθλημα…\nΤο γεγονός ότι κανείς παίκτης δεν κόλλησε κορωνοϊό από τον Φαν τ΄ Σιπ δείχνει ότι δεν τον ακούγανε όταν έκανε θεωρία…\nΟ Φαν τ’ Σιπ αγάπησε το Φορτούνη και ο Μαρτίνς τον χρησιμοποιεί συνέχεια βασικό. Και μετά κάποιοι λένε ότι αυτά που διαβάζαμε στα Μπλεκ δεν γίνονται στην πραγματικότητα.\nΟ κορωνοϊός έπαθε Ελ Αραμπί, αλλά άντεξε…\nΕχει πάντα πλάκα να διαβάζεις πόσο κακός προπονητής είναι ο Καρέρα γιατί δεν εμπιστεύεται αμυντικούς που ποτέ δεν διάλεξε.\nΑν στο Αθηνόραμα είχαν χιούμορ θα ζητούσαν από τον Σεμέδο να τους γράψει μια κριτική για τα καλύτερα πάρτι της Αθήνας.\nΜόνο η Εθνική μας θα μπορούσε να καταφέρει να μείνει αήττητη και να τερματίσει δεύτερη.\nΈπρεπε να αποκτηθεί ο Πέπε για να αρχίσουμε να καταλαβαίνουμε πόσο χρήσιμος είναι ο Μπουχαλάκης.\nΤουλάχιστον φέτος στη Λαμία δεν χάλασε το VAR…\nΜποντ θα βρεθεί κι άλλος. Σον Κόνερι αποκλείεται…\nΑκούς το όνομα Τζο Μπάιντεν κι αυθόρμητα αναρωτιέσαι τι ποσοστό έχει στα τρίποντα και τι θέση ήταν στο ντραφτ.\nΣτο μπάσκετ δεν υπάρχουν ήττες. Υπάρχουν «μαθήματα», «τιτάνιες προσπάθειες», «αργά βήματα μπροστά», «διδακτικά λάθη» κτλ.\nΕυτυχώς καταλάβαμε γρήγορα ότι για όλα στην Ευρωλίγκα φταίει ο Καρύδας…\nΣιγά σιγά πρέπει να μας απασχολεί τι είναι αυτό το Conference League στο οποίο θα τραβάνε τα ζόρια τους οι ελληνικές ομάδες.\nΤι να τα κάνω εγώ τα εκατομμύρια views του «Όταν σε ρωτήσανε», αν δεν μπορώ να το ακούσω 4.30 η ώρα το πρωί...\nΑν υπάρξει και τρίτο κύμα κορωνοϊού βλέπω να περιμένουμε μήνυμα από το 13033 για να βγούμε από το σπίτι.\nΗ Μελάνια θα πάρει 50 εκατ δολάρια αν χωρίσει τον Τραμπ, αλλά θα πρέπει προηγουμένως αυτός να παραδεχτεί το διαζύγιο κι αυτό είναι απίθανο.\nΜόνο ο Νότης Σφακιανάκης αποχαιρέτησε τον Μαραντόνα όπως του άξιζε.\nΗ Ιωάννα Τούνη αποκάλυψε ότι έπαθε κορωνοϊό τον Αύγουστο. Και παρόλα αυτά δεν ζήτησε επίδομα ξαπλώστρας στη Μύκονο.\nΣαν βγεις στον πηγαιμό για το Μπάντεν Μπάντεν να εύχεσαι να έχει καύσιμα η Αστον Μάρτιν.\nH επιτυχία του The Queen’s Gambit στο Netflix είχε ως αποτέλεσμα εκατομμύρια άνθρωποι να ανακαλύψουν το σκάκι. Τρέμω στη σκέψη για το τι μπορεί να ανακάλυψαν μετά την επιτυχία του Narcos.\nTo 40% της Ελλάδας λέει ότι δεν θα κάνει το εμβόλιο. Βρε Lockdown μέχρι να βγει ο ήλιος από τη δύση…\nΑν υπάρξει και τρίτο κύμα covid 19 θα πηγαίνουμε όλοι υποχρεωτικά με ποδήλατα στην Πάρνηθα.\nΟμολογώ ότι πήγα κι έκανα κρυφά rapid test όταν ανακάλυψα ότι μου αρέσει το Τhe Crown.\nΜπορεί να μην έχουμε θέατρα, αλλά ευτυχώς έχουμε θεατρικά βραβεία κοινού.\nΑν οι Αγγλοι ανοίξουν τα γήπεδα για μόλις δυο χιλιάδες ανθρώπους που θα κάθονται αραιά, δικαιούμαστε να λέμε ότι αυτό το αντέγραψαν από τη Σουπερλίγκα και το είχαν δει κυρίως στο Παγκρήτιο όταν έπαιζε ο Εργοτέλης.\nΔεν υπάρχει ντέρμπι Ολυμπιακός – Παναθηναϊκός, αν έχουν όρεξη η Μαργαρίτα Θεοδωράκη και η Ελενα Ακρίτα.\nΔεν είναι δυνατόν να πεθάνει ο Νταρθ Βέιντερ γιατί χρόνια τώρα έχει γίνει Τζεντάι.\nΟι ερωτήσεις που μας απασχολούν στο σπίτι είναι πως θα ρθει ο Αγιος Βασίλης ενώ δεν βγαίνουμε το βράδυ, κι αν ο μπαμπάς Γουρουνάκης μπορεί να πάθει κολωνοϊό…


Μενέλαος Μακρυγιάννης: Καταλογίζει ευθύνες στο δήμαρχο Β. Κωσταντόπουλο για την αναστολή της Δ.Ο.Υ Σερβίων - vetonews\nΤρίτη, 06 Δεκεμβρίου 2011 19:54\nΜενέλαος Μακρυγιάννης: Καταλογίζει ευθύνες στο δήμαρχο Β. Κωσταντόπουλο για την αναστολή της Δ.Ο.Υ Σερβίων\nΣΥΝΔΥΑΣΜΟΣ ΑΝΟΙΧΤΟΙ ΟΡΙΖΟΝΤΕΣ – ΔΗΜΙΟΥΡΓΙΚΗ ΣΥΝΕΡΓΑΣΙΑ ΔΗΛΩΣΗ Του Μενέλαου Μακρυγιάννη,\nΗ εξέλιξη γύρω από την αναστολή λειτουργίας της Δ.Ο.Υ. Σερβίων αναδεικνύει το μέγεθος των ευθυνών της δημοτικής αρχής και του Δημάρχου Σερβίων – Βελβεντού προσωπικά. Η Δ.Ο.Υ. Σερβίων έχει αναστείλει πλέον..\nτην λειτουργία της. Αδράνεια μηνών, καμία προσπάθεια να προληφθεί το κλείσιμο μιας ακόμα κρατικής υπηρεσίας, μετά το κλείσιμο της Δ.Ε.Η. του Ο.Τ.Ε. και του Γραφείου της Πρωτοβάθμιας Εκπαίδευσης, στην έδρα του Δήμου. Καταντήσαμε να είμαστε το τερματικό του κρατικού μηχανισμού, το αποπαίδι της δημόσιας διοίκησης, προς δόξα της κομματικής πειθαρχίας του δημάρχου κ. Κωνσταντόπουλου.\nΤα ψέματα τελείωσαν. Το έργο γενεών και γενεών στα Σέρβια και στην ευρύτερη περιοχή, δεν θα επιτρέψουμε σε κανέναν να το καταστρέψει σε λίγους μήνες, προκειμένου να είναι αρεστός στα ψηλότερα κλιμάκια της κομματικής πυραμίδας. Όλοι ανήκουμε σε κόμματα και παρατάξεις, αλλά έρχεται η ώρα που λέμε «όχι» σε αποφάσεις που θίγουν βάναυσα τον τόπο μας, έρχεται η ώρα που λέμε «ως εδώ και μη παρέκει»\nΤελευταία τροποποίηση στις Τρίτη, 06 Δεκεμβρίου 2011 20:00


H Παρέλαση της Ομογένειας στην 5η Λεωφόρο της Νέας Υόρκης - Εξάψαλμος\nH Παρέλαση της Ομογένειας στην 5η Λεωφόρο της Νέας Υόρκης\nΔημοσιεύτηκε στις 15 Απριλίου 2019 15 Απριλίου 2019 από Angel\nΝΕΑ ΥΟΡΚΗ. Ο Ελληνισμός της Νέας Υόρκης έδωσε για μια ακόμη χρονιά δυναμικό «παρών» και η φημισμένη 5η Λεωφόρος βάφτηκε «γαλανόλευκη».\nΠαρά τις δυσμενείς προβλέψεις για τις καιρικές συνθήκες, αλλά και το γεγονός ότι η κίτρινη γραμμή της «ελληνικής» Αστόριας δεν λειτουργούσε πλήρως, οι ομογενείς έφτασαν με κάθε τρόπο στο Μανχάταν και παρέλασαν για την 198η επέτειο της Ελληνικής Ανεξαρτησίας.\nΠρωινό στο «Αύρα»\n«Είναι η δεύτερη φορά που βρίσκομαι εδώ. Νομίζω ότι το όλο κλίμα και η συμμετοχή του κόσμου δημιουργούν ένα πολύ ιδιαίτερο συναίσθημα. Ολοι αυτοί οι άνθρωποι που έφυγαν από την πατρίδα, κουβαλάνε την Ελλάδα μέσα τους», είπε ο κ. Νικολούζος.\nΚεντρικός ομιλητής ήταν ο πρόεδρος της ΕΜΚΑ, Λου Κάτσος, που υπενθύμισε την ρήση του Ρήγα Φεραίου «καλύτερα μιας ώρας ελεύθερη ζωή, παρά σαράντα χρόνια σκλαβιά και φυλακή».\nΗ σειρά της Παρέλασης


Στα πρόθυρα της κατάρρευσης το τελευταίο αρχέγονο δάσος της Ευρώπης | Μεσσηνία Online.gr\nHome ΕΙΔΗΣΕΙΣ ΠΕΡΙΒΑΛΛΟΝ Στα πρόθυρα της κατάρρευσης το τελευταίο αρχέγονο δάσος της Ευρώπης\nΣτα πρόθυρα της κατάρρευσης το τελευταίο αρχέγονο δάσος της Ευρώπης\nΕκτεινόμενο κατά μήκος των συνόρων Πολωνίας και Λευκορωσίας, το Μπιαλοβιέζα ήταν κάποτε μέρος του παρθένου δάσους που κάλυπτε μεγάλο κομμάτι της βορειοανατολικής Ευρώπης. Σήμερα, το τελευταίο αυτό αρχέγονο δάσος της ηπείρου εκπέμπει σήμα κινδύνου, με τους ειδικούς να τονίζουν ότι βρίσκεται στα πρόθυρα της κατάρρευσης.\nΕπιστήμονες και περιβαλλοντικοί ακτιβιστές αποδίδουν μεγάλο μερίδιο ευθύνης στην κυβέρνηση της Πολωνίας, καθώς βάσει του δικού της προσφάτως αναθεωρημένου σχεδίου διαχείρισης δασών, η υλοτομία πλέον επιτρέπεται στο μνημείο παγκόσμιας κληρονομιάς της UNESCO.\nΤο Εθνικό Πάρκο Μπιαλοβιέζα, το οποίο περιέχει δασικές εκτάσεις που παραμένουν ανέγγιχτες από τον άνθρωπο εδώ και χιλιάδες χρόνια, είναι το μόνο που προφυλάσσεται. Παρόλα αυτά, αντιπροσωπεύει μόνο το 17% του δάσους στην πολωνική πλευρά, αφήνοντας περίπου 400.000 στρέμματα ευάλωτα στην κρατική δασική εκμετάλλευση. Μάλιστα, σε μια από τις πολυμελείς δημοσιογραφικές αποστολές στο Μπιαλοβιέζα, βρέθηκαν αποδεικτικά στοιχεία εκτεταμένης υλοτόμησης κατά παράβαση του πολωνικού και ευρωπαϊκού δικαίου. Πολλά από τα κομμένα δέντρα φέρονταν να έχουν υπερβεί τον ένα αιώνα ζωής, με τους κορμούς να προορίζονται φανερά για εμπορική διανομή.\n«Κάποια στιγμή θα επέλθει η κατάρρευση και, εφόσον συμβεί αυτό, όλα θα έχουν τελειώσει. Κανένα χρηματικό ποσό δεν θα φέρει το δάσος πίσω» δηλώνει στον διεθνή τύπο ο Tomasz Wesolowski, καθηγητής στο Πανεπιστήμιο του Βρότσλαβ, ο οποίος διεξάγει επιτόπιες έρευνες στο Μπιαλοβιέζα τα τελευταία 43 χρόνια. «Με κάθε κοπή δέντρων, είμαστε πιο κοντά σε αυτό το σημείο, δίχως να υπάρχει επιστροφή».\nΗ κυβέρνηση της Πολωνίας υποστηρίζει ότι η υλοτόμηση είναι απαραίτητη για την προστασία του δάσους από τους σκολυτίδες (έντομα, γνωστά και ως «σκαθάρια του φλοιού») και για λόγους δημόσιας ασφάλειας. Αμφότεροι οι ισχυρισμοί της αμφισβητούνται έντονα από την επιστημονική και οικολογική κοινότητα.\nPrevious PostΤακτική Γενική Συνέλευση του Συλλόγου Εκπαιδευτικών Πρωτ/θμιας Εκπ/σης Μεσσηνίας Next PostΤην Κυριακή 11 Ιουνίου η ετήσια εκδήλωση του Σύλλογου Κυπαρισσίων «Η Αρκαδιά»


ΔΙΣΚΟΣ Monster Magnet - Monolithic baby | MiC - GREEK MUSIC MAGAZINE\nΑνέβηκα στο πατάρι και από τα βάθη του ανέσυρα το παλιό στενό μου jean. Το εμφανώς φθαρμένο μαύρο δερμάτινο μου ήταν κομμάτι στενό (18 κιλά συν σε 16 χρόνια είναι πολλά;). Βρήκα και εκείνα τα παλιά ψαρωτικά Ray-ban, δεν έβλεπα την τύφλα μου. Κοίταξα με γνήσια εφηβική αναποφασιστικότητα και περίσσιο τσαμπουκά τον καθρέφτη και... αντί για ένα οργισμένο νιάτο είδα την παρακμή. Αυτοί οι πούστηδες οι Monster Magnet πως τα καταφέρνουν και είναι τόσο cool; Τόσα χρόνια στο κουρμπέτι, πόση μαγκιά θέλει να ακούγεσαι και να είσαι φρέσκος, λανσάροντας το για πολλούς ξεπερασμένο τετράπτυχο: μαύρο δέρμα, τσαμπουκάς, σκληράδα και ευλογημένη επιμονή;\nΟι Monster Magnet ευτυχώς είναι πολύ περισσότερα από αυτά και το 'Monolithic baby' είναι ακριβώς αυτό που λέει, ένα μωρό από τη δική μου (και δική σας ελπίζω) μονολιθική εποχή. Μιλάω για το εφηβικό heavymetalικό παρανάλωμα, για την ευλογημένη εκείνη εποχή που δεν υπήρχαν αποχρώσεις του γκρι, μόνο καλοί και κακοί, σκληροτράχηλοι κιθαρίστες και φλώρια (που άκουγαν ελαφρολαϊκά και Rick Astley). Η τελευταία τους δουλειά ακούγεται φρέσκια και σφιχτοδεμένη (μακριά από τις δύο προηγούμενες δουλειές τους) και ότι τους καθιέρωσε σαν τους σωτήρες του retro-space rock (ότι και αν σημαίνει αυτό) είναι εδώ και σας περιμένει σαν λωποδύτης πίσω από τη σκοτεινή γωνία με βαριοπούλα.\nΑγνοήστε τη έλλειψη monster hit (σε στυλ 'Spacelord' ας πούμε) και απολαύστε μέσα από τους Magnet όλα αυτά που δεν έπρεπε ποτέ να ξεχάσετε. Και για να μην παρεξηγηθώ δεν απευθύνομαι στους πάντα σιδεροκέφαλους νεολαίους, που ούτως ή άλλως δεν χρειάζονται συστάσεις για τους Monster Magnet, αλλά σε εσένα φίλε μουσικόφιλε που το παλιοrock και ίσως και το Metal των 80's σου ξεβούλωσε τα αυτιά και σου άνοιξε νέους ορίζοντες (για να ακούς τώρα postροκίζουσες μαλακίες). Εσύ άγνωστε φίλε μην ντραπείς και μη διστάσεις, το στενό jean τώρα πια δεν σου μπαίνει (ούτε και σε μένα άλλωστε), αλλά η δυναμική νοσταλγία είναι δικιά σου με μόνο 16 ευρώπουλα, εκτός εάν ήσουν μέλος του fan club των Depence Mode, οπότε βράστα.\nΥΓ: Δυστυχώς δεν πήρα χαμπάρι τη συναυλία, αλλά εκτός από το χαμό, που απ' ότι άκουσα έγινε, όσοι παραβρέθηκαν διαπίστωσαν γιατί ο τραγουδιστής μπαίνει πάντα σε πρώτο πλάνο με τη λήψη από τα χαμηλά. Η φωνάρα, φωνάρα όμως.\nΓια τους οπαδούς 8, για τους νοσταλγούς...


Brexit: η επόμενη. Δημοκρατία ή Καπιταλισμός; | ΑΡΙΣΤΕΙΑ\nby Γεώργιος ΑΛΕΞΟΠΟΥΛΟΣ 20 Νοεμβρίου 2018 20 Νοεμβρίου 2018 Leave a Comment on Brexit: η επόμενη. Δημοκρατία ή Καπιταλισμός;\nPrevious ArticleΤι θέλω για την πόλη μου!\nNext Article«Όλβιος όστις ιστορίης έσχεν μάθησιν»\n26 Ιανουαρίου 2021 2 Μαρτίου 2021


Τροπαιοθήκη… όνειρο! – Enwsi.gr\nenwsi.gr 26/04/2016 06:15\tΣχολίασε\nΤα τρόπαια δεν είναι μόνο αναμνήσεις επιτευγμάτων. Αποτελούν παράσημα, προσδίδουν βάρος και κύρος. Διαμορφώνουν ταυτότητες, σφυρηλατούν χαρακτήρες. Γεννούν φιλοδοξίες. Η νέα τροπαιοθήκη της ΠΑΕ ΑΕΚ είναι φτιαγμένη από το υλικό των ονείρων…\nΔεν είναι υπερβολή. Το Trophy Room που διαμόρφωσε η ΠΑΕ στα νέα της γραφεία είναι πραγματικά επιβλητικό. Φτιαγμένο με τέτοιον τρόπο ώστε να νιώθει ο εκάστοτε παρευρισκόμενος στην κυριολεξία κουκουλωμένος από το «ασημικό». Χαμένος και μικρός μπροστά σε αυτά που αντιπροσωπεύουν όλα αυτά τα τρόπαια.\nΜεταξύ δύο επιβλητικών προθηκών υπάρχει ένα μικρό καθιστικό, μπροστά από ένα γραφείο. Ας φανταστούμε μόνο τον εκάστοτε παίκτη ο οποίος θα επισκεφτεί αυτό το καθιστικό και θα κάτσει απέναντι από τους ιθύνοντες της «Ένωσης». Όσο μεγάλος κι αν πιστεύει ότι είναι, η αίσθηση που θα νιώσει θα είναι επιβλητική. Μία τροπαιοθήκη αντάξια του ονόματος της ΑΕΚ.\nΕτικέτες Trophy Room αεκ γραφεία κυπελλα τρόπαια\nΜητσοτάκης: «Αναγκαία η κατάπαυση του πυρός στη Λιβύη»\nΤα αντίο του Ζήση (ΦΩΤΟ)


Άλλο - Βιογραφία\nΜε το συγγραφέα Αύγουστο Κορτώ για το βιβλίο του Το βιβλίο της Κατερίνας.\nΟ-Η Αναστασία έγραψε κριτική για το βιβλίο.\nΟ ερμητικά κλειστός κώδικας Βόινιτς 2007 Κονιδάρης, Παναγιώτης Εκδοτικός Οίκος Α. Α. Λιβάνη\nΤο χειρόγραφο Βόινιτς, το μοναδικό χειρόγραφο που δεν έχει καταφέρει κανείς να αποκωδικοποιήσει ως σήμερα, αναπαύεται στη βελούδινη θήκη του στη βιβλιοθήκη σπάνιων χειρογράφων του Πανεπιστημίου Γέιλ, όταν μια σειρά τελετουργικών φόνων ξεσπά στην Ευρώπη. Ο βιβλιοδέτης Ορφέας Παλαιολόγος ρίχνεται στη δίνη της εξιχνίασης του μυστικού του χειρογράφου, όταν ανακαλύπτει ένα μυστηριώδες μήνυμα αιώνων. Μια παρτίδα σκάκι ξεκινά, που θα τον οδηγήσει από τη Μονεμβασιά στο Μεγανήσι κι από τη Ρώμη στην Πρ...\nΟ-Η Αναστασία διάβασε το βιβλίο Το χειρογραφο της Πράγας.\nΤο χειρόγραφο Βόινιτς, το μοναδικό χειρόγραφο που δεν έχει καταφέρει κανείς να αποκωδικοποιήσει ως σήμερα, αναπαύεται στη βελούδινη θήκη του στη βιβλιοθήκη σπάνιων χειρογράφων του Πανεπιστημίου Γέιλ, όταν μια σειρά τελετουργικών φόνων ξεσπά στην Ευρώπη. Ο βιβλιοδέτης Ορφέας Παλαιολόγος ρίχνεται στη δίνη της εξιχνίασης του μυστικού του χειρογράφου...\nΟ-Η Αναστασία καταχώρησε το βιβλίο Το χειρογραφο της Πράγας στη Βιβλιοθήκη.


Alpigel - Πρώτες ύλες ζαχαροπλαστικής - παγωτού. - Ρίπλες – Toppings - ΒΥΣΣΙΝΟ\nΣυσκευασία: 11 φιάλες του 1,1 κιλού.\nΠεριγραφή προϊόντος: Η δημιουργία αυτή περιέχει 20% φυσικό χυμό του προϊόντος που προσφέρει την ιδανική γεύση του βύσσινου.\nΤο ιξώδες, η γεύση, η ποιότητα και η εμφάνιση του γενικώς προσδίδει μια επιπλέον πινελιά στο προϊόν που συνοδεύει.\nΗ χρήση του στα προϊόντα που το χρησιμοποιούν, αναδεικνύει την ποιότητά τους.\nΜπορεί να χρησιμοποιηθεί σε παγωτά, γλυκά, βάφλες & όπου αλλού φαντάζεστε για να καλύψει τις μεγάλες προσδοκίες των πελατών σας.


Νέος Αρχιμανδρίτης στην Ιερά Αρχιεπισκοπή Κύπρου – Εκκλησία της Κύπρου\nΟ Μακαριώτατος, απευθυνόμενος προς τον νεοπροχειρισθέντα π. Παλαμά, τον διαβεβαίωσε ότι από σήμερα θα είναι γι’ αυτόν πατέρας και συμπαραστάτης στη σταυρική του πορεία στη διακονία του λαού του Θεού, συγχαίροντάς τον ταυτοχρόνως για την υπέρβαση που έκανε να έλθει στην ιδιαίτερη πατρίδα του και να την υπηρετήσει. Ο Μακαριώτατος, επανέλαβε στον π. Παλαμά ότι οι πόρτες της Αρχιεπισκοπής και του γραφείου του θα είναι πάντοτε ανοικτές για αυτόν.\nΦωτογραφικό υλικό: Στέλιος Γεωργιάδης\n1 Φεβρουαρίου 2019 Αρχιεπισκοπη, Θέματα / Γεγονότα / Δραστηριότητες, Κύριες Ειδήσεις


Για συρρίκνωση της ελευθεροτυπίας κάνει λόγο η ΕΣΚ, για την περίπτωση του Α. Παράσχου – Kanali 6\nΓια συρρίκνωση της ελευθεροτυπίας κάνει λόγο η ΕΣΚ, για την περίπτωση του Α. Παράσχου\nΤη στήριξή του στον δημοσιογράφο Ανδρέα Παράσχο εκφράζει το ΔΣ της Ένωσης Συντακτών Κύπρου, κάνοντας λόγο “για υπόθεση συρρίκνωσης της ελευθεροτυπίας και εξαναγκασμού δημοσιογράφου σε υποβολή παραίτησης”.\nΚαλεί επίσης τους εκδότες της «Κ» να κάνουν δεύτερες σκέψεις και τον Πρόεδρο της Δημοκρατίας, Νίκο Αναστασιάδη, να διαχωρίσει τη θέση του «από την τελική καταθλιπτική έκβαση του όλου συμβάντος».\nΣε ανακοίνωσή του, το Δ.Σ. της Ένωσης Συντακτών Κύπρου εκφράζει «την έντονη δυσαρέσκεια και ανησυχία του για τη θλιβερή κατάληξη που είχε αρθρογραφικό συμβάν με τον, μέχρι πρότινος Διευθυντή Σύνταξης της «Καθημερινής» Κύπρου, συνάδελφο δημοσιογράφο, μέλος της ΕΣΚ, Ανδρέα Παράσχο».\nΠροστίθεται ότι «οι εκδότες-εργοδότες του Α. Παράσχου προέβησαν, ως μη όφειλαν, σε απολογία δια επιστολής, εκ μέρους και ερήμην του. Η μοναδική επιλογή που απέμενε στον μέχρι χθες Διευθυντή της «Κ», ήταν η υποβολή παραίτησης. Όπως και έπραξε, διαφυλάσσοντας την επαγγελματική του αξιοπρέπεια, κύρος και επάρκεια».\nΤο όλο συμβάν, συνεχίζει η ανακοίνωση, «είναι θλιβερό, ανησυχητικό και επικίνδυνο. Αφήνει δε εκτεθειμένους όχι μόνο τους εκδότες-εργοδότες της «Κ», αλλά και τους κρατούντες και συγκεκριμένα το προεδρικό περιβάλλον. Ο υπερβάλλον ζήλος είναι μονίμως κακός σύμβουλος για όλους».\nΟ Ανδρέας Παράσχος έδωσε χθες στη δημοσιότητα την επιστολή παραίτησής του από τη θέση του Διευθυντή της «Καθημερινής» στην οποία, μεταξύ άλλων, αναφέρεται στο γεγονός ότι δεν έτυχε στήριξης από την εφημερίδα και ότι του ζητήθηκε να απολογηθεί για το περιεχόμενο της στήλης του στις 10 Ιανουαρίου, 2021, η οποία αναφερόταν σε πληροφορίες σε σχέση με τον Πρόεδρο της Δημοκρατίας, Νίκο Αναστασιάδη, και το Κυπριακό Επενδυτικό Πρόγραμμα. Σημειώνει ότι ήταν λάθος του που απέφυγε να αναφέρει ότι τα όσα έγραψε λέχθηκαν ενώπιον του τότε Πρωθυπουργού της Ελλάδας, Αλέξη Τσίπρα και άλλων.\nΟ κ. Παράσχος αναφέρει επίσης ότι οι εκδότες της εφημερίδας απαίτησαν «να συναινέσω σε «Διευκρίνηση» στην ηλεκτρονική «Καθημερινή», για να μην εκτεθεί η εφημερίδα και να μη συρθεί στα δικαστήρια». «Επί του προκειμένου, εκτιμώ ότι το κύρος της εφημερίδας πλήττεται ακριβώς επειδή ο εκδότης έσπευσε στην εξουσία δια τον φόβο αγωγής αντί να υπερασπιστεί τη θέση του διευθυντή σε ένα εξόχως σημαντικό ζήτημα αλλά και την αξιοπρέπεια και το κύρος της εφημερίδας την ώρα της κρίσεως στο Κυπριακό, με την απειλή των δύο κρατών», προσθέτει.\nΣε απάντησή της, η εφημερίδα αναφέρει ότι «όταν μετά το δημοσίευμα, τόσο ο εκδότης όσο και ο νομικός σύμβουλος της εφημερίδας ρώτησαν τον κ. Παράσχο αν είχε αποδείξεις για τις σοβαρές αυτές κατηγορίες εναντίον του ΠτΔ, η απάντησή του ήταν πως δεν είχε αποδείξεις, αλλά “κάποιος του το είπε”». Με βάση την απάντηση του κ. Παράσχου, προσθέτει, «το νομικό τμήμα αλλά και η συνολική ιδιοκτησία της εφημερίδας του έθεσαν πως τόσο σοβαρές κατηγορίες, για οποιονδήποτε, πόσο μάλλον για τον ΠτΔ, δεν είναι δεοντολογικά σωστό να μεταφέρονται στην ΚΑΘΗΜΕΡΙΝΗ χωρίς τεκμηρίωση. Αυτό αφήνει εκτεθειμένους και την εφημερίδα και τον ίδιο, νομικά, ηθικά και δεοντολογικά». Του τονίστηκε δε και γραπτώς, συνεχίζει, «ότι, αν έχει επαρκή στοιχεία για μια τέτοια καταγγελία, η εφημερίδα και η διεύθυνσή της θα τον στηρίξουν πλήρως στη δημοσιοποίησή τους».\nΔρ Τσιούτης: Κρίσιμη η κατάσταση με τον κορωνοϊό στην Κύπρο, παρά τη βελτίωση των τελευταίων ημερών


Η μη κυβερνητική οργάνωση για τον πολιτισμό «Αργοναύτες» της Θεσσαλονίκης και η κριτική επιτροπή του 6ου Πανελλήνιου Φεστιβάλ Ποίησης αποφάσισαν να τιμήσουν με την ανώτερη διάκριση του «Αριστείου Τιμής», τον ποιητή και γιατρό Δημήτρη Π. Κρανιώτη για την συνολική προσφορά του στα Γράμματα.\nΤο 6ο Πανελλήνιο Φεστιβάλ Ποίησης πραγματοποιήθηκε με μεγάλη επιτυχία το Σάββατο 27 Νοεμβρίου 2010 στο «Χατζηγιάννειο Πνευματικό Κέντρο» της Λάρισας. Στο φεστιβάλ συμμετείχαν ποιητές απ' όλη την Ελλάδα (Λάρισα, Ιωάννινα, Αθήνα, Χανιά, Άρτα, Τιθορέα, Ηγουμενίτσα, Λαμία, Αλιβέρι, Πτολεμαϊδα, Τρίκαλα, Ελασσόνα, Βέροια, Θεσσαλονίκη, Άμφισσα, Γρεβενά, Θάσο, κ.ά.).\nΔιοργανωτές του φεστιβάλ η μη κυβερνητική οργάνωση για τον πολιτισμό «Αργοναύτες» της Θεσσαλονίκης και η Αντιδημαρχία Πολιτισμού, Νεολαίας και Παιδείας του Δήμου Λαρισαίων.


περιοδικό: 23 Μαϊ 2010\nΟι σχέσεις του Σαμαρά με την διαπλοκή\nΆρχισαν (πάλι) τα παπαγαλάκια του Σαμαρά να γράφουν και να λένε ότι ο πρόεδρος Αντώνης βάλλεται από την «διαπλοκή» επειδή δεν της κάνει τα χατίρια. Προφανώς, νομίζουν ότι απευθύνονται σε αδαείς. Δυστυχώς, όμως, για όλους αυτούς που οδηγούν μέρα με τη μέρα της Ν.Δ. στον πολιτικό αφανισμό, ο κόσμος γνωρίζει και πρόσωπα και πολιτικές διαδρομές. Για παράδειγμα, δεν χρειάζεται να ψάξει κανείς στο μακρινό παρελθόν για να βρει την κολεγιά του Σαμαρά με τον ισχυρό άνδρα του ΔΟΛ Σταύρο Ψυχάρη. Μέσα σε δύο μήνες ο πρόεδρος της Ν.Δ. έχει δώσει δύο συνεντεύξεις στις εφημερίδες του Συγκροτήματος, ενώ πήγε μια φορά στα γραφεία του Ψυχάρη. Από κει και πέρα οι πάντες έχουν αντιληφθεί ότι η πλέον φιλοΣαμαρική εφημερίδα είναι το «Έθνος» του Γιώργου Μπόμπολα. Ούτε αιχμή δεν αφήνουν για τον αρχηγό Αντώνη στην εφημερίδα του εργολάβου. Όμως, οι σχέσεις του σφικτού εναγκαλισμού του Σαμαρά με τους εκλεκτούς των media δεν σταματούν εδώ. Για παράδειγμα, οι πάντες γνωρίζουν ότι ο...\ntags διαπλοκή , ΝΔ , Σαμαράς , Samaras\nΝτόρα Μπακογιάννη (άρθρο): «Να καταργηθεί ο νόμος της σαρίας»\nΤΗΣ ΝΤΟΡΑΣ ΜΠΑΚΟΓΙΑΝΝΗ\nΕπιβεβαιώθηκε για άλλη μια φορά ότι η τουρκική εξωτερική πολιτική, όπως ασκείται από το κυβερνών Κόμμα Δικαιοσύνης και Ανάπτυξης, θέτει την αρχή της αμοιβαιότητας στο επίκεντρο των εξωτερικών της σχέσεων, ακόμη και σε βάρος των...\n0 σχόλια _ 7:06 μ.μ.\ntags ΑΝΘΡΩΠΙΝΑ ΔΙΚΑΙΩΜΑΤΑ , Μπακογιάννη\nΗ πολιτική είναι πρωτίστως μετοχή στον «κοινό Λόγο» και μετά στρατηγικό παίγνιο, κ. Σαμαρά...\nΕνας τρόπος να λες ψέματα στον εαυτό σου και στους άλλους είναι να αναδιατυπώνεις δύσκολα ερωτήματα με τρόπο αυτοεξυπηρετικό· διευκολύνεσαι, έτσι, να δίνεις απαντήσεις που σε βολεύουν. Συνήθως, μάλιστα, επιλέγεις ένα ουδέτερο λεξιλόγιο, το οποίο σου επιτρέπει να αναπεριγράφεις ευφημιστικά τις πράξεις σου και να καθιστάς ευλογοφανείς τις επιλογές σου. Αν δεν σε ενδιαφέρει η αλήθεια, μεριμνάς μονίμως για την αληθοφάνεια, τις εντυπώσεις.\nΓια τον κ. Βουλγαράκη, λ.χ., σύγχρονο σύμβολο της...\n0 σχόλια _ 6:39 μ.μ.\nΑβραμόπουλος άφωνος και εν συγχύσει!\nΠικρά έχει μετανιώσει ο Αβραμόπουλος για την στήριξη που παρείχε στον Σαμαρά! Είναι πλέον αργά! Τώρα βλέπει καθαρά τον στενό κύκλο των συμβούλων που ελέγχει τη Ρηγίλλης και κινεί όλα τα νήματα στο παρασκήνιο. Νόμιζε ότι θα συγκυβερνούσε με τον Αντώνη. Ο Αντώνης νούμερο 1 και ο Δημήτρης νούμερο 2. Το κακό ξεκίνησε με την ποσόστωση των στελεχών στη Νέα Ρηγίλλης. Παντού εδραιώθηκαν πιστοί του Αντώνη ή παραπεταμένοι της καραμανλικής διακυβέρνησης. Ελάχιστοι ΚΕΠίτες διορίστηκαν ή βρήκαν την θέση «που τους αξίζει» στη νέα ανοιξιάτικη τάξη πραγμάτων. Αυτό πάντως που τον έχει πειράξει περισσότερο, είναι η υποταγή που απαιτείται από όλους, χωρίς να συνεδριάζουν τα όργανα και χωρίς κανένα απολύτως εσωκομματικό διάλογο. Αυτό ήταν μη αναμενόμενο αν και οι σώφρονες σίγουρα περίμεναν ότι θα επιβάλλονταν οι λογικές της Πολιτικής Άνοιξης στη Νέα ΝουΔού.\nΗ πολιτική είναι πρωτίστως μετοχή στον «κοινό Λόγο...\nΝτόρα Μπακογιάννη (άρθρο): «Να καταργηθεί ο νόμος ...


Οι “κολοσσοί” της Κρήτης ~ Αnalysts for Change\nΗ ευφυής πρωτοβουλία της Κυπριακής Δημοκρατίας να προσκαλέσει ενεργειακούς κολοσσούς να αναλάβουν αντίστοιχες δραστηριότητες στα βυθοτεμάχιά της, αποδείχτηκε ιδιαίτερα ωφέλιμη για τη Λευκωσία. Όχι μόνο διότι η πείρα, τα μέσα και το μέγεθος των ξένων μεγάλων αυτών εταιριών εγγυώνται τη σοβαρή και χωρίς καθυστερήσεις πρόοδο των εργασιών που προσδοκάται να αποφέρουν σημαντικά οικονομικά οφέλη στη μεγαλόνησο, αλλά διότι η σοβαρότητα και η ισχύς των κρατών στα οποία αυτές ανήκουν εγγυώνται την απρόσκοπτη ολοκλήρωση του έργου που έχουν αναλάβει. Και αυτό, χωρίς να μένουν αμφιβολίες ότι τρίτοι που επιβουλεύονται και διεκδικούν τα νόμιμα δικαιώματα της Κυπριακής Δημοκρατίας δεν θα αποτολμήσουν την παρενόχληση των εργασιών που έχουν αναλάβει οι συγκεκριμένοι κολοσσοί.\nΕίναι χαρακτηριστικό ότι σε μια από τις κορυφώσεις των τουρκικών προκλήσεων στην κυπριακή ΑΟΖ, η εκπρόσωπος του State department σημείωσε ότι “είναι πολύ προκλητικό να απειλεί η Τουρκία την αύξηση της έντασης στην περιοχή” και ότι “καλό θα είναι να ενεργήσει με αυτοσυγκράτηση”. Και όπως ο καθένας μπορεί να αντιληφθεί, τόσο η αμερικανική εταιρία όσο και η Γαλλική, που έχουν αγκυροβολήσει επάνω από τα βυθοτεμάχια της Κύπρου, δεν θα ακολουθήσουν το παράδειγμα της Ιταλικής ΕΝΙ που, στην πρώτη τουρκική απειλή, ανέκρουσε πρύμνα.\nΤο βήμα που πραγματοποιεί σήμερα η Ελληνική πλευρά στην περιοχή της Κρήτης έχει ξεχωριστή σημασία διότι αυτό που συνέβη με την αμερικανική εταιρία και τη γαλλική στην Κύπρο, επαναλαμβάνεται στην ελληνική ΑΟΖ. Μια ΑΟΖ που, και στα όριά της, η Άγκυρα πρόσφατα ανέπτυξε και συντηρεί τη θεωρία της “Γαλάζιας Πατρίδας” επιδιώκοντας να υπογράψει με την Τρίπολη συμφωνία για τα όρια των ΑΟΖ Τουρκίας και Λιβύης.\nΑσφαλώς οι εταιρείες που έρχονται για το συγκεκριμένο έργο δεν θα πρέπει να συγχέονται με στόλους που θα σπεύσουν σε υποστήριξη των ελληνικών δικαίων και συμφερόντων. Όμως, και μόνη η παρουσία και δραστηριοποίησή τους στην ελληνική ΑΟΖ αποτελεί στοιχείο ενισχυτικό των θέσεων της Ελλάδας και προφανώς θα προβληματίσουν σοβαρά την Άγκυρα. Το πιθανότερο είναι ότι όπως στην Κύπρο η Τουρκία λησμόνησε τα βυθοτεμάχια στα οποία αναπτύσσονται τα αμερικανικά και γαλλικά συμφέροντα, έτσι και στην Κρήτη η παρουσία των συμφερόντων των ίδιων εταιριών, θα δράσει μάλλον αποτρεπτικά στην προκλητικότητα της Άγκυρας.\nΤΑ ΝΕΑ, 28 Ιουνίου 2019


“Ψηφιακή Μέριμνα” στην COSMOTE και στον ΓΕΡΜΑΝΟ | Magnesia.TV\nΑρχική Ειδήσεις Τεχνολογία “Ψηφιακή Μέριμνα” στην COSMOTE και στον ΓΕΡΜΑΝΟ\n“Ψηφιακή Μέριμνα” στην COSMOTE και στον ΓΕΡΜΑΝΟ\nΠέμπτη, 20/05/2021 · Ιάκωβος Μπελώνιας\nΗ πανδημία του COVID-19 έχει αναμφίβολα επηρεάσει πολλούς τομείς της ζωής μας, άλλους λιγότερο και άλλους περισσότερο. Πλέον οι συνήθειες μας έχουν αλλάξει σε σημείο που δεν το περίμενε κανείς. Ένας από τους τομείς που έχει αλλάξει άρδην είναι και η εκπαίδευση, δηλαδή ο τρόπος που γίνονται τα μαθήματα, με τη μετάβαση από τις αίθουσες των σχολείων και των πανεπιστημίων, στο σπίτι του κάθε μαθητή/φοιτητή.\nΗ τηλεκπαίδευση, όπως το μαρτυρά και η λέξη, έχει να κάνει με την εκπαίδευση μέσω οπτικοακουστικών μέσων, χωρίς τη φυσική παρουσία του δασκάλου και του μαθητή σε κάποια σχολική αίθουσα. Ωστόσο, για να πραγματοποιηθεί, θα πρέπει να υπάρχουν και τα κατάλληλα τεχνολογικά Μέσα, για την παρακολούθηση των μαθημάτων. Αυτό σημαίνει πως στις οικογένειες που έχουν παιδιά δημιουργείται η ανάγκη για αγορά τεχνολογικού εξοπλισμού, με τις οικογένειες που έχουν παραπάνω από έναν μαθητή, να δυσκολεύονται να ανταποκριθούν στις νέες συνθήκες.\nΤί είναι η “Ψηφιακή Μέριμνα”;\nΓια να στηρίξει τις ελληνικές οικογένειες, αλλά και την εκπαιδευτική διαδικασία με σύγχρονα ψηφιακά Μέσα, η Κυβέρνηση επενδύει 112 εκατ. ευρώ μέσω του προγράμματος «Ψηφιακή Μέριμνα». Η «Ψηφιακή Μέριμνα» προσφέρει επιδότηση 200€ για αγορά ενός Tablet ή Laptop σε χιλιάδες μαθητές, φοιτητές και σπουδαστές. Το πρόγραμμα υλοποιείται από τα Υπουργεία Παιδείας και Θρησκευμάτων, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων και Ψηφιακής Διακυβέρνησης σε συνεργασία με την Κοινωνία της Πληροφορίας.\nΠρόκειται για μια σημαντική βοήθεια για όσους θέλουν είτε να ανανεώσουν τον τεχνολογικό εξοπλισμό τους, είτε να αποκτήσουν τα πρώτα τους ψηφιακά εργαλεία που θα τους διευκολύνουν στην πρόσβασή τους στην εξ αποστάσεως εκπαίδευση. Κάθε οικογένεια μπορεί να αγοράσει το tablet ή το laptop που εξυπηρετεί καλύτερα τις ανάγκες της και αν το συνολικό ποσό ξεπεράσει τα 200€, θα πρέπει να συμπληρώσει τη διαφορά. Κάθε επιταγή (voucher) αντιστοιχεί στην αγορά μίας συσκευής. Ωστόσο, αν μια οικογένεια έχει περισσότερα από ένα παιδιά μπορεί να χρησιμοποιήσει περισσότερα από ένα vouchers για την αγορά μίας συσκευής (ανώτατο όριο τα τρία vouchers, δηλαδή 600€).\nΔικαιούχοι του voucher των 200€ του Προγράμματος «Ψηφιακή Μέριμνα» είναι οι οικογένειες με ισοδύναμο οικογενειακό εισόδημα έως 6.000€, για κάθε εξαρτώμενο παιδί ηλικίας από 4 έως 24 ετών, το οποίο φοιτά σε εκπαιδευτική δομή στην Ελλάδα. Το Πρόγραμμα διαρκεί έως τις 30 Ιουλίου 2021.Για να δει κάποιος αν είναι δικαιούχος του voucher, θα πρέπει να επισκεφτεί την ιστοσελίδα της δράσης στο www.digital-access.gov.gr. Μέσα από την ενότητα «Δικαιούχοι», θα μεταβεί στην ειδική πλατφόρμα και με τους προσωπικούς κωδικούς πρόσβασης TAXISnet, θα μάθει αν δικαιούται ή όχι την επιταγή.\nΟι δικαιούχοι του Προγράμματος μπορούν να εξαργυρώσουν το voucher των 200€ και να αγοράσουν το Tablet ή το Laptop που επιθυμούν σε έναν από τους εγκεκριμένους προμηθευτές, όπως τα καταστήματα COSMOTE και ΓΕΡΜΑΝΟΣ. Η εξαργύρωση της επιταγής μπορεί να γίνει μέχρι τις 30 Ιουλίου 2021 είτε απευθείας στο eshop της ΓΕΡΜΑΝΟΣ (https://www.germanos.gr/psifiaki-merimna), είτε τηλεφωνικά στο 801 1197000 για καταστήματα COSMOTE και 210 800 6000 για καταστήματα ΓΕΡΜΑΝΟΣ. Τη συσκευή θα την παραλάβουν δωρεάν στον χώρο τους. Εναλλακτικά, μπορούν να επισκεφτούν το πλησιέστερο κατάστημα COSMOTE και ΓΕΡΜΑΝΟΣ και με το voucher να πραγματοποιήσουν την αγορά τους.\nΓιατί να επιλέξουν οι δικαιούχοι τα καταστήματα COSMOTE και ΓΕΡΜΑΝΟΣ\nΌσοι δικαιούχοι αποκτήσουν το Tablet ή το Laptop τους στην COSMOTE και στον ΓΕΡΜΑΝΟ επωφελούνται με ΔΩΡΟ 12GB COSMOTE Mobile Internet για 1 χρόνο. Επιπλέον, για όσους επιθυμούν να έχουν Wi-Fi όπου κι αν βρίσκονται, διατίθεται σε προσφορά το COSMOTE 4G Pocket Wi-Fi, από 99€ στα 79€, έως τις 30 Ιουλίου 2021, με 50GB για 6 μήνες και με δυνατότητα σύνδεσης στο internet έως και 16 συσκευές ταυτόχρονα.\nΤο γεγονός ότι τα καταστήματα COSMOTE και ΓΕΡΜΑΝΟΣ βρίσκονται σχεδόν σε κάθε γωνιά της Ελλάδας, είναι ένα ακόμα σημαντικό πλεονεκτήματα για να τα επιλέξουν οι δικαιούχοι του προγράμματος. Επιπλέον, διαθέτουν μια μεγάλη ποικιλία προηγμένων προϊόντων, σε προσιτές τιμές, κάνοντας την επιλογή ακόμα πιο εύκολη υπόθεση. Στα απαραίτητα εφόδια της τηλεκπαίδευσης, συγκαταλέγονται και αρκετά αξεσουάρ και περιφερειακά, όπως θήκες, ακουστικά, powerbanks, φορτιστές, βάσεις στήριξης, εκτυπωτές, ποντίκια, πληκτρολόγια, web cameras, ηχεία κ.ά, που επίσης θα βρουν στα συγκεκριμένα καταστήματα.\nΠέρα, όμως, από την εγγύτητα και την μεγάλη γκάμα, στην COSMOTE και στον ΓΕΡΜΑΝΟ οι δικαιούχοι θα βρουν και τον εξειδικευμένο σύμβουλο που θα τους δώσει λύση σε κάθε τους απορία, βοηθώντας τους να επιλέξουν τη συσκευή που χρειάζονται.\nLENOVO Tab M10 HD (2nd gen) 10.1″ Wi-Fi\nΜια πρώτη λύση για τις ανάγκες της τηλεκπαίδευσης, έρχεται από τη LENOVO, με το LENOVO Tab M10 HD (2nd gen) 10.1″ Wi-Fi να αποτελεί μια αξιόπιστη επιλογή, με τη θήκη και την προστασία οθόνης να περιλαμβάνονται στη συσκευασία. Το Tablet της LENOVO είναι εξοπλισμένο με IPS οθόνη HD, ικανή να καλύψει και τις ανάγκες της ψυχαγωγίας, όταν το μάθημα έχει τελειώσει. Στο εσωτερικό του θα βρούμε τον οκταπύρηνο επεξεργαστή με χρονισμό έως 2.3GHz, μνήμη RAM 4GB και εσωτερικό χώρο αποθήκευσης 64GB, με δυνατότητα επέκτασης μέχρι 256GB με κάρτα μνήμης microSD. Στην “καρδιά” του Tablet έχουμε το λειτουργικό σύστημα Android 10, με την αυτονομία να στηρίζεται στη μπαταρία των 5.000mAh και να εξασφαλίζει μέχρι και 8 ώρες συνεχούς αναπαραγωγής βίντεο ή έως 10 ώρες πλοήγησης στο Internet. Διαθέτει κύρια κάμερα 8MP με αυτόματη εστίαση και selfie κάμερα 5MP σταθερής εστίασης, ικανή για ποιοτικές video συναντήσεις στο πλαίσιο της τηλεκπαίδευσης.\nΤο Huawei MediaPad T3 είναι εξοπλισμένο με IPS οθόνη 9.6’’, με ανάλυση HD και διαθέσιμο mode χαμηλού φωτισμού, ώστε να μην κουράζονται τα μάτια μετά από πολύωρη χρήση. Στο εσωτερικό του MediaPad T3 θα βρούμε τον επεξεργαστή Qualcomm στα 1.4GHz, μαζί με 2GB μνήμης RAM και ενσωματωμένο αποθηκευτικό χώρο 32GB, με δυνατότητα επέκτασης με κάρτα μνήμης microSD. Το λειτουργικό σύστημα είναι το Android με EMUI 5.1, ενώ η ενέργεια που χρειάζεται το tablet στηρίζεται στη μπαταρία των 4.800mAh που εξασφαλίζει 450 ώρες αναμονή και 5 ώρες συνεχούς χρήσης. Διαθέτει κύρια κάμερα 5MP και selfie κάμερα 2MP.\nΓια όσους επιθυμούν το κάτι παραπάνω σε ένα Tablet, το HUAWEI MediaPad T5 είναι το ιδανικό, καθώς έρχεται με οθόνη 10.1’’ με FullHD ανάλυση και λειτουργία Άνετης Όρασης, για τη μείωσης της επιβλαβούς μπλέ ακτινοβολίας, ιδιαίτερα για τα ευαίσθητα παιδικά μάτια. Στα ενδότερα του MediaPad T5 υπάρχει οκταπύρηνος επεξεργαστής με συχνότητα λειτουργίας έως 2.36GHz. Η μνήμη RAM φτάνει τα 2GB, ενώ ο αποθηκευτικός χώρος τα 32GB με δυνατότητα επέκτασης μέχρι τα 256GB με τη χρήση καρτών microSD. Τροφοδοτείται από μπαταρία 5.100mAh, με λειτουργικό Android 8.0 με EMUI 8.0, κύρια κάμερα στα 5MP και selfie κάμερα 2MP.\nΤο Laptop LENOVO IdeaPad 3 έρχεται για να διευκολύνει την καθημερινότητά μας. Διαθέτει οθόνη Full HD 14 ιντσών, ιδανική για την παρακολούθηση των μαθημάτων, για σερφάρισμα στο internet ή για να δει κανείς τα αγαπημένα του video. Είναι αξιόπιστο και ανθεκτικό, ελαφρύ για να μεταφέρεται εύκολα και καλύπτει πλήρως τις ανάγκες του χρήστη. Ο επεξεργαστής AMD Ryzen 3 3250U, η μνήμη RAM 8GB και ο σκληρός δίσκος 256GB SSD, προσφέρουν γρήγορη εμπειρία χρήσης. Υποστηρίζει τα Windows 10 S, έχει δύο ενσωματωμένα ηχεία τεχνολογίας Dolby Audio για καθαρό ήχο, αλλά και μεγάλη αυτονομία μπαταρίας έως 7.5 ώρες συνεχούς χρήσης, για να το έχετε πάντα δίπλα σας όταν το χρειάζεστε.\nΤο Laptop HP Pavilion 15 συνδυάζει στυλ, ευχρηστία και δυνατές επιδόσεις. Διαθέτει οθόνη IPS Full HD 15.6″ σχεδιασμού Micro-Edge με ελάχιστα πλαίσια. Είναι λεπτό και εύκολο στη μεταφορά. Επιπλέον, είναι εξοπλισμένο με εξαπύρηνο επεξεργαστή AMD Ryzen 5 4500U, έχει μνήμη RAM 8GB και σκληρό δίσκο 512GB SSD. Το Laptop HP Pavilion 15 υποστηρίζει λειτουργικό Windows 10 Home, ενώ διαθέτει μεγάλη αυτονομία μπαταρίας και γρήγορη φόρτιση HP Fast Charge.\nΤο Laptop HP Pavilion x360 ξεχωρίζει γιατί διαθέτει οθόνη αφής 14 ιντσών Full HD τεχνολογίας IPS με δυνατότητα περιστροφής 360 μοιρών, προσφέροντας έτσι 4 εναλλακτικούς τρόπους λειτουργίας. Μπορεί δηλαδή να χρησιμοποιηθεί ως φορητός υπολογιστής για τα μαθήματα, σε λειτουργία stand για την προβολή ταινιών & βίντεο, σε θέση tent για games, αλλά και ως Tablet. Έχει 2 ηχεία για εξαιρετικό ήχο και έρχεται με επεξεργαστή Intel Core i3-1115G4, μνήμη RAM 8GB και σκληρό δίσκο 256GB SSD. Επιπλέον, το HP Pavilion x360 υποστηρίζει λειτουργικό Windows 10 S, έχει αυτονομία μπαταρίας έως και 8,5 ώρες χρήσης, αλλά και γρήγορη φόρτιση HP Fast Charge.\nExtra Tip: Μαζί με τα Tablets & τα Laptops παίρνετε και λογισμικό για προστασία από ιούς (το ZoneAlarm antivirus). Για να έχετε το κεφάλι σας ήσυχο.\nΠροηγούμενο άρθροΣτις 15 Ιουνίου 2022 το τελευταίο αντίο στον Internet Explorer\nΕπόμενο άρθροΓΣΕΕ: Το νομοσχέδιο Χατζηδάκη εντείνει τις συνθήκες εργασιακής ζούγκλας\nΈκρηξη σε υποσταθμό της ΔΕΗ σε ισόγειο πολυκατοικίας- Έντρομοι οι ένοικοι βγήκαν στον δρόμο\nΓλέντι έξω από μαιευτήριο! Ο μπαμπάς 20, ο παππούς 36 και ο προπάππος 50 ετών


Το σχολείο της κρίσης: Χάνεται το χαμόγελο των παιδιών - xenesglosses.eu\nΤρίτη, 14/07/2020, 19:11\nHome / Αρθρα γενικού ενδιαφέροντος / Γονείς / Το σχολείο της κρίσης: Χάνεται το χαμόγελο των παιδιών\n0Το σχολείο της κρίσης το χαμόγελο των παιδιών Χάνεται\nΔημοσιεύτηκε: 10:21 μμ Μάιος 24th, 2013 0\nΚρίση για έναν υπάληλο με τριάντα χρόνια υπηρεσίας, σημαίνει ότι εδώ που καθόμαστε, σε αυτό το ωραίο μπαλκόνι, σε μια μικρή επαρχιακή πόλη, σε ένα σπίτι κατασκευασμένο προ δεκαετίας, δυστυχώς με δάνειο, ζορίζομαι πάρα πολύ, υπερβολικά πολύ να πληρώσω τη δόση του.\nΚρίση σημαίνει ανασφάλεια. Βλέποντας το μισθό μου, εμένα και της συζύγου μου, μέσα σε δύο χρόνια, να μειώνεται περίπου κατά 10.000 ευρώ το χρόνο, πολλά από εκείνα που ονειρεύτηκα στη ζωή μου, που ήταν απλά, που ήταν στα ανθρώπινα πλαίσια, αποτελούν πλέον όνειρα μακρινά. Δεν έχω πολυμελή οικογένεια. Ο ένας περίπου μισθός φεύγει στο μοναδικό παιδί που έχω, μια κορούλα, η οποία τυχαίνει φέτος να τελειώνει το πανεπιστήμιο. Άρα, όταν στο σπίτι περίπου τα 800 με 1.000 φεύγουν στις σπουδές της κόρης, είναι πολύ λίγα για να συντηρηθεί πλέον το δάνειο του σπιτιού, του αυτοκινήτου. Απλών πραγμάτων, που πιστεύω ότι είναι αυτονόητα σε όλη την Ευρώπη. Θέλω κι εγώ να είμαι ένας Ευρωπαίος πολίτης, να απολαμβάνω δουλεύοντας τις ίδιες ώρες, τα ίδια πράγματα που απολαμβάνει ένα Ευρωπαίος, από το βόρειο κομμάτι της Ευρώπης, έως το νοτιότερο, που είναι η Ελλαδίτσα μας.\n*Αναφέρατε ότι κρίση σημαίνει ανασφάλεια. Ναι. Ανασφάλεια σημαίνει να μην ξέρω αν θα έχω να πληρώσω τη ΔΕΗ, τον ΟΤΕ και το κινητό μου, που ακόμη το έχουμε, τον επόμενο μήνα. Ανασφάλεια σημαίνει, αν θα πρέπει, ενώ έχω βρει έναν ακόμη για να μεταφέρομαι στον χώρο της δουλειάς μου, γιατί δεν υπάρχουν συγκοινωνίες, να βρω άλλους τρεις ή τέσσερις και εναλλάξ να βάζουμε τα αυτοκίνητά μας για να πάμε στη δουλειά μας. Είναι ένας τρόπος ζωής που δεν τον είχαμε. Και δεν τον είχαμε, είμαι 54ων, σχεδόν από τότε που γεννήθηκα. Ήταν όλα απλά και δρομολογημένα. Ήταν μια ήσυχη ζωή, η οποία αυτή τη στιγμή ανατρέπεται.\n*Ως δάσκαλο πρωτοβάθμιας εκπαίδευσης, πώς έχει επηρεάσει η κρίση τη δουλειά σας; Οι επιχορηγήσεις στην εκπαίδευση έχουν μειωθεί στο μισό. Είχαμε να αντιμετωπίσουμε τον χειμώνα στην περιοχή μας. Έπρεπε, λοιπόν, να ζεστάνουμε τα παιδιά. Η τιμή του πετρελαίου, όμως, τα τελευταία χρόνια, αυξάνεται με γεωμετρική πρόοδο. Ήταν ένα τεράστιο έξοδο για τα σχολεία. Γίναμε διευθυντές, μας είπαν managers, το καλοκαίρι του 2011. Κρυφογελούσαμε μερικοί. Αντί λοιπόν να ασχοληθούμε με τα πραγματικά ζητήματα της Παιδείας, το μοναδικό μέλημα του διευθυντή και των συναδέλφων ήταν να εξασφαλίσουμε θέρμανση στο σχολείο μας ώστε τουλάχιστον τα παιδιά μας να μην αρρωστήοσυν. Ήταν δύσκολο. Κανένας από αυτούς που έκαναν τον εφοδιασμό στα σχολεία δεν έδινε πετρέλαιο με πίστωση. Λεφτά δεν υπήρχαν. Μόνο χάριν στην καπατσωσίνη των Ελλήνων και στον πατριωτισμό, κατορθώσαμε να βγάλουμε αυτήν τη χρονιά χωρίς σημαντικές ελλείψεις στη θέρμανση και χωρίς να στερήσουμε τα παιδιά, τουλάχιστον από το προνόμιο να έρχονται σε έναν χώρο έξω από τα σπίτια τους, που είναι ένας χώρος δημόσιος, με καλές συνθήκες μάθησης.\n*Και πως ήταν τα παιδιά μες στην τάξη; Πάντα, για να αντιμετωπίζεις αυτές τις καταστάσεις, λες στα παιδιά, φοράτε τα μπουφάν. Κάθονταν στα θρανία καλοντυμένα, με τα μπουφανάκια τους και ξεπερνούσαν αυτές τις καταστάσεις. Μια άλλη δύσκολη κατάσταση που αντιμετωπίσαμε, ήταν το πρόβλημα της σίτισης πέντε παιδιών. Οι οικογένειές τους δεν μπορούσαν να τους εξασφαλίσουν ούτε μεσημεριανό φαγητό. Στην αρχή ξεκινήσαμε με εθελοντική προσφορά δασκάλων. Βάζαμε από 1 ευρώ την ημέρα, περίπου, ο κάθε δάσκαλος, άρα μαζευόταν ανάλογα με τους δασκάλους που συμμετείχαν στην εκπαιδευτική διαδικασία, 10-13 ευρώ την ημέρα. Με αυτά τα 13 ευρώ κατορθώναμε και παίρναμε ψωμί και κυρίως ζυμαρικά, διότι οτιδήποτε άλλο, όπως καταλαβαίνεις, ήταν απαγορευτικό. Όταν καταλάβαμε ότι τα παιδιά δεν μπορούν να ζουν μόνο με άμυλο, απευθυνθήκαμε στο Δήμο. Ο Δήμος σήκωσε τα χέρια ψηλά. Απευθυνθήκαμε στην εκκλησία. Η εκκλησία σήκωσε τα χέρια ψηλά. Έπρεπε, λοιπόν, να εξασφαλίσουμε κρέας για τα παιδιά. Αυτό που έκανε το σχολείο ήταν να απευθυνθεί σε ορισμένους επαγγελματίες, κρεωπώλεις και μανάβηδες, ώστε κάθε εβδομάδα να μας χορηγούν δύο με τρία κιλά κρέας και αντίστοιχα, λαχανικά σε μια τσάντα, για να τα παίρνουν τα παιδιά στο σπίτι τους. Υπάρχουν ακόμη και οικογένειες που το λάδι που χρησιμοποιούσαν το έπαιρναν από το νεκροταφείο. Ξέρω ότι είναι συγκλονιστικό, το σχολείο δεν μπόρεσε να ανταποκριθεί άμεσα, ακριβώς εξαιτίας του πρωτόγνωρου της κατάστασης, όμως, σιγά-σιγά μπήκαμε σε έναν ρυθμό.\n*Πώς έχετε δει να επηρεάζει αυτή η κατάσταση τα ίδια τα παιδιά; Είναι μια ερώτηση που δεν μπορεί να απαντηθεί με ένα ναι ή με ένα όχι. Θα πω ότι τα ελληνόπουλα, δυστυχώς χρόνια τώρα, είναι οι πιο σκληρά εργαζόμενοι στη χώρα μας.\n*Δηλαδή; Μόνο και μόνο η τσάντα τους, ζυγίζει πάνω από 7,5 κιλά κάθε φορά που την κουβαλάνε στο σχολείο. Δουλεύουν ασταμάτητα, στη δευτεροβάθμια αρχίζουν όπως ξέρεις τα φροντιστήρια, είναι μια λέξη άγνωστη πιστεύω στην Ευρώπη, είναι κι εκεί μια οικονομική αφαίμαξη, για την οποία δεν μιλήσαμε, γιατί τι να προλάβουμε να πούμε; Άρα, θα πρέπει πολλά να αλλάξουν στην εκπαίδευσή μας. Μου λες αν…\n*…αν παρατηρείτε διαφορές Αν έχει αλλάξει κάτι στα ματάκια των παιδιών, γιατί μόνο μέσα από τα μάτια μπορείς να δεις τις διαφορές στα παιδιά. Ναι, υπάρχει. Επειδή έχω μάθει να μιλάω με παραδείγματα, θα σου πω ένα παράδειγμα: Ήταν η μοναδική χρονιά φέτος, που τα παιδιά σε δύο τάξεις στο σχολείο μας, η τετάρτη και η Πέμπτη, αρνήθηκαν να στολίσουν χριστουγεννιάτικο δέντρο.\n*Γιατί; Γιατι; Είναι μεγάλη κουβέντα το γιατί. Φυσικά, είμαστε υποχρεωμένοι να το κοιτάξουμε. Να το ψάξουμε. Να το μελετήσουμε. Απευθυνθήκαμε στα παιδιά. Τα περισσότερα, είναι παιδιά της μέχρι τα σήμερα υπαρχούσης μεσοαστικής τάξης, ή μικροαστικής τάξης. Δηλαδή, δεν θα είχαν κανένα πρόβλημα να φέρουν ένα δωράκι, ή το σχολείο που τους διαθέτει το δέντρο να αγοράσει αυτό τα δώρα. Διαπιστώσαμε, ότι οι συζητήσεις που γίνονταν μέσα στο σπίτι των παιδιών, το κλίμα που επικρατούσε σε αυτές τις οικογένειες, έκανε πανέξυπνα παιδιά, να αρνούνται να χαρούν τα Χριστούγεννα. Τι να σας πως από εκεί και πέρα; Ότι σιγά-σιγά χάνεται το χαμόγελο από τα παιδικά πρόσωπα; Σας το είπα με ένα παράδειγμα.\n*Τι πρέπει να αλλάξει στην παιδεία; Αυτή τη στιγμή η παιδεία στην Ελλάδα πάει στο πουθενά με βάρκα την ελπίδα. Στοχεύουμε κυρίως στο να γεμίσουμε τα κεφάλια των παιδιών μας με άχρηστες γνώσεις, (εξειδικευμένες γνώσεις), για να εξυπηρετήσουμε βιομηχανίες ανύπαρκτες, εργοστάσια ανύπαρκτα, παραγωγές ανύπαρκτες. Η παιδεία, για εμένα, θα πρέπει να τύχει γενικής αναθεώρησης, από το νηπιαγωγείο μέχρι το πανεπιστήμιο και να εφοδιάζει το ελληνόπουλο, να του δίνει τη δυνατότητα να αναπτύξει την κριτική του σκέψη, τον ουμανισμό που είναι στοιχείο των Ελλήνων και να του δώσει εκείνα τα εφόδια που θα του χρειαστούν στη ζωή, οποιεσδήποτε δυσκολίες κι αν αντιμετωπίσει.\n*Βλέπεις διέξοδο από όλη αυτήν την κρίση; Διέξοδο από την κρίση. Σίγουρα, δεν μπορώ να το προσδιορίσω πολιτικά. Θα σου πω ότι πρέπει να είναι ένα μέλλον, που το επίκεντρό του να είναι πλέον ο άνθρωπος και όχι το οποιοδήποτε τραπεζικό σύστημα θέλει να βγάλει περισσότερα, περισσότερα, περισσότερα. Ας έχουμε στο μυαλό μας ότι όταν πας στη μάχη, μην εξετάζεις αν θα νικηθείς ή αν θα ηττηθείς. Απλά πολέμα. *Σημειώνουμε ότι αποτελεί επιθυμία του δασκάλου να μην αποκαλύψουμε τα στοιχεία της ταυτότητάς του, για λόγους προστασίας προσωπικών δεδομένων, τόσο του ιδίου, όσο και των μαθητών του.\nΣυνέντευξη στη Μαρία Καλυβιώτου ΑΥΓΗ\nΤο σχολείο της κρίσης το χαμόγελο των παιδιών Χάνεται\nΠροηγούμενο: Trade School: Ένα σχολείο που βασίζεται στην ανταλλαγή γνώσεων!\nΕπόμενο «ETΗNIA»: Η κουλτούρα της Λατινικής Αμερικής μέσα από μια ενδιαφέρουσα έκθεση που διοργανώνεται στον Πολυχώρο Πολιτισμού «Αθηναΐς»


«Λευκή επιταγή» σε Μπεκιάρη - xxsports.org «Λευκή επιταγή» σε Μπεκιάρη - xxsports.org\n«Λευκή επιταγή» σε Μπεκιάρη\n26/04/2021\tΝίκος Γιορδαμνής Α΄ΚΑΤΗΓΟΡΙΑ, Διγενής Κοσκινού, ΡΟΗ ΕΙΔΗΣΕΩΝ 0\nΤο φετινό πρωτάθλημα της Α Κατηγορίας τελείωσε άδοξα για αρκετές ομάδες. Οι μόλις τρεις αγωνιστικές που παίχτηκαν, δεν άφησαν περιθώριο σε αρκετούς προπονητές να δείξουν την δουλειά τους, ωστόσο ορισμένοι εξ αυτών κατάφεραν να εξασφαλίσουν την θέση τους και για την νέα σεζόν.\nΧαρακτηριστικό παράδειγμα είναι αυτό του Τάκη Μπεκιάρη, που πρόλαβε να αποδείξει στους ανθρώπους του Διγενή πως είναι ο ιδανικός άνθρωπος για τον πάγκο της ομάδας. Οι Κοσκινιάτες έμειναν απόλυτα ικανοποιημένοι τόσο από την δουλειά του, όσο και από τον αδαμάντινο χαρακτήρα του. Γι αυτό με συνοπτικές διαδικασίες ανανέωσαν την συνεργασία τους για ακόμα μια σεζόν, δίνοντας του κατά κάποιο τρόπο «λευκή επιταγή» για να χτίσει το ρόστερ της νέας σεζόν.\nΣτις 10 Μαΐου το άνοιγμα του ερασιτεχνικού αθλητισμού!


Topic: BLUE SPACE τι συμβαίνει; (1/1) - Discomania Forum - Discomania Radio and Portal\nBLUE SPACE τι συμβαίνει;\nTOPIC: BLUE SPACE τι συμβαίνει;\nBLUE SPACE τι συμβαίνει; 9 years 11 months ago\t#4802\nΑπο χτες ο BLUE SPACE σταμάτησε να παίζει δεκαετία 80.. τι να συμβαίνει άραγε; ακολουθεί και αυτός τα βήματα του FREE FM; όπως και ναχει υπομονή! σε λίγους μήνες το 80smania θα είναι στον αέρα της Αθήνας παίζωντας μόνο δεκαετία 80 για πάντα.\nΤώρα, όπως τότε!\n9 years 11 months ago\t#4803\nΤελικά το post που άφησα στις 8/3/2010 εδω:\nαποδείχθηκε προφητικό.Χωρίς να θέλω να περιαυτολογήσω και παρακολουθώντας το τι συμβαινει στα ερτζιανά την τελευταία δεκαετία,θα ευχηθώ στον φίλο 80s mania ότι είπε και o Oli Regn: Kalo Kouragio.\nΔυστυχώς τα πάντα πρέπει να είναι ομοιόμορφα και να μην υπάρχουν διαφοροποιήσεις...Δεν πρέπει να έχεις την δυνατότητα επιλογής...Αφού "σκότωσαν" την μουσική,ετοιμάζουν την κηδεία της και οσονούπω και τα μνημόσηνα...\nΗ απόλυτη δημοκρατία....\nΖωή σε μας.....\nΓιάννης Παπαγιάννης (Durion)


Βρίζω πολύ, ρε μάνα! | MindTheTrap.gr\nΕιλικρινής και αδυσώπητη καφρίλα. Από τη Χριστίνα Σούκη.\nΛοιπόν, μαλάκα μου! Αχ, να με συγχωράς, παρασύρθηκα λόγω θέματος…\nΤέλος πάντων! Τους έχεις δει, μα περισσότερο τους έχεις ακούσει. Μπορεί να είσαι εσύ, μπορεί να ‘μαι εγώ. Είναι η κατηγορία των αθυρόστομων της ουσίας. Όχι εκείνων που το μπινελίκι τους θυμίζει ψευτομαγκιά και χυδαιότητα. Εκείνων που βρίζουν με γνησιότητα, φυσικότητα και καθωσπρεπισμό. Είναι εκείνοι οι έξυπνα αθυρόστομοι ανάμεσα στους τόσους. Αυτοί που ξέρουν πώς να βρίσουν, πότε και με ποιους!\nΕίναι εκείνοι που όσες «βρωμιές» κι αν στάξει το στόμα τους ποτέ δε χαρακτηρίστηκαν «νταλικιέρηδες», γιατί ποτέ δεν έγινε αντιαισθητική αυτή τους η συνήθεια στ’ αυτιά των υπολοίπων· ή μάλλον έγινε, αλλά στο συνονθύλευμα ανθρώπων του φαίνεσθαι, οπότε «δε γαμιέται»! Βωμολοχούν με σταθμά που οι ίδιοι βάζουν στον εαυτό τους από σεβασμό. Δε θα βρίσουν τυχαία για να δειχθούν, δε θα εξαπολύσουν ύβρεις σ’ ακατάλληλες στιγμές και πάνω απ’ όλα δε θα το κάνουν μπροστά σ’ εκείνους που δεν τ’ αντέχουν. (Σ’ εκείνους που δεν το «αντέχουν», είπα, κι όχι που δεν το «ανέχονται». Please, Mind The Trap!)\nΌχι, δεν είναι ότι βρίζουν με το γάντι, ούτε ότι τα ξεστομίζουν αγνά και σεμνά. Αμολάνε το πιο χυδαίο και βρώμικο λεξιλόγιο χωρίς σταματημό και δίχως έλεος. Η φάση μαζί τους είναι ότι το κάνουν αψεγάδιαστα, προσαρμόζοντας τη χυδαιότητα του μυαλού τους τόσο αρμονικά στην περίσταση, που το «γαμώ το σπίτι μου» θ’ ακουστεί σαν «σ’ αγαπώ» και το «στ’ αρχίδια μας» σαν το «καλή καρδιά». Κι αυτά τ’ αναφέρουμε ως ένα δείγμα της ταπεινής, «κακής» γλώσσας που μπορούν να καταθέσουν!\nΟι τύποι αυτοί έχουν τέτοιο φυσικό χάρισμα στην αισχρολογία που κάθε τι που σου πετάνε ακούγεται φυσικά κι ανώδυνα, τόσο που όχι μόνο δε θα σου κάτσει προσβλητικό, αλλά θα το γουστάρεις και με το παραπάνω. Γι’ αυτό και τα σχόλιά τους μένουν αλησμόνητα κι αναγκαία σε κάθε είδους συζήτηση που μπορεί να γίνει εν απουσία τους. Γνωρίζουν καλύτερα απ’ τον καθένα ακριβώς ποιες λέξεις και ποιο ύφος θα χρησιμοποιήσουν, ούτως ώστε να μην εκπορνεύσουν σε καμία περίπτωση την κουβέντα ή το συμβάν.\nΣτην πραγματικότητα, όχι απλά τα εκπορνεύουν, αλλά γίνεται της Ποπάρας! Απλά, όταν προέρχεται από ‘κείνους δε γίνεται ούτε από κακία, ούτε από εγωπάθεια. Είναι ειλικρινής και αδυσώπητη καφρίλα γεμάτη αφεντιά και (αυτό)σαρκασμό. Οι έξυπνα αθυρόστομοι είναι αληθινοί και με ήθος, όχι εκείνο της σεμνοτυφίας, μα της σεμνότητας και του σεβασμού!\nΤο τίμιο βρισίδι θέλει εκτός από τα εύστοχα λόγια και το σωστό χρόνο! Γιατί μπορεί σε μια φράση τους τριών μόνο λέξεων να είναι κι οι τρεις το «μαλάκα», αλλά ξέρουν πως υπάρχουν και κάτι υποθέσεις που δε σηκώνουν καμία αχρειότητα. Μολονότι όμως, δεν ελέγχονται και τόσο τα ζωώδη ένστικτά τους κι η αποικισμένη στη γλώσσα χυδαιολογία, έχουν υπόψη τους ότι αν είναι να ξεράσουν πάλι τη «βρωμιά» τους προϋποθέτει αστείρευτο χιούμορ κι αυθεντική τσαχπινιά. Είναι στυγνά κι «απολίτιστα» στοργικοί· είναι ζουζουνιάρικα αγριάνθρωποι!\nΔε θα σε προσβάλλουν ποτέ. Μυαλά ξυράφια με υψηλό IQ κι ηθικούς κώδικες υπόληψης ισχυρότατους κι αξιοθαύμαστους που δεν επιδίδονται σε ιεροσυλίες. Αν το κάνουν, θα βρίσουν το δικό τους Θεό –αν έχουν Θεό τα μανάρια μου!- αναλαμβάνοντας κι αναγνωρίζοντας προσωπικά την ευθύνη για τη βεβήλωση. Δε διαολοστέλνουν οικογένειες, πατέρες, μητέρες, αδέρφια και σπίτια. Αν εξαπολύσουν γαμοσταυρίδια τέτοιου τύπου, θα κατασπαράξουν μόνο το σπιτάκι τους κι εγκεφαλικά θα καταδεικνύουν το οικοδόμημα κι όχι το περιεχόμενο!\nΤο τρίπτυχο με δαύτους συμπληρώνεται με την ικανότητα που έχουν ν’ αναγνωρίζουν και να επιλέγουν το συνομιλητή που ‘χει τα κότσια ν’ ακούσει τη βλαστήμια που κατέβασε η γκλάβα τους και πάλι. Ακτινογραφούν τον απέναντι με τέτοιον τρόπο που αμέσως διαπιστώνουν την ποσότητα και την ποιότητα της αισχρότητας που αντέχει ν’ ακούσει, το στιλ που πρέπει να επιστρατεύσουν στην κουβέντα κι αν τελικά ενδιαφέρονται τόσο για το ποιος είναι ο άλλος, ώστε να δεσμεύσουν τον αυθορμητισμό και την ανετίλα τους και να μπουκώσουν το στοματάκι τους -τουλάχιστον μέχρι να τους ψυχανεμιστούν.\nΟι άνθρωποι αυτοί δεν είναι οι «τσογλαναρέοι» που θ’ αμοληθούν στους δρόμους επιδεικνύοντας τις λάγνες, λεκτικές γνώσεις τους από ανάγκη να επιβληθούν, να σοκάρουν και να το παίξουν άγριοι στο τσαρδί μας. Είναι οι εύστοχα, επιλεκτικά αυθάδεις που αποσπούν τις συμπάθειες, γιατί είναι γνήσιοι με μια ιδιόρρυθμη και εγγενή φυσικότητα στο μπινελίκωμα.\n«Αγενείς» βρομόστομοι μ’ ευγενικούς τρόπους μέχρι το μεδούλι –όχι για την επίδειξη- που ξέρουν να φέρονται καθώς αρμόζει βάσει συνθηκών και προσώπων. Είναι εκείνοι που πρωταρχικά σέβονται αξίες κι αρχές, εκτελώντας στο απόσπασμα της ανηθικότητας και της υποκρισίας την επιφανή κυρίλα. Είναι χυμαδιά ακατάπαυστης βωμολοχίας, μα το κάνουν ορθά. Κι ακόμα κι όσοι τους θεωρούν κομματάκι υπερβολικούς τους παραδέχονται, γιατί το αυθεντικό μυρίζει τσαγανό!\nΘα τους ακούσεις να βρίζουν ασυστόλως μέσα στην παρέα τους, θα είναι μόνοι και θα διαολοστέλνουν τον ίδιο τους τον εαυτό, θα τους ξεφύγουν κάνα δυο κουβέντες παραπάνω εκεί που δεν πρέπει και θα το μετανιώσουν αμέσως. Δε θα τους νοιάξει η κακή διαφήμισή τους, ούτε κι η άστοχη δυσφήμηση. Αφού ξέρουν πως κουβαλάνε ένα σύστημα χρηστότητας κι αξιών που τους έμαθε πως το τίμιο μπινελίκι θέλει τρόπο, χρόνο κι άξιο συνομιλητή.\nΠώς, πότε και σε ποιον, βρε μαλακάκο; Αχ, να μας συγχωράτε, είναι η φύση μας τέτοια…


Αυτοί οι δρόμοι έκλεισαν στην Κρήτη: Χωρίς ρεύμα ο... μισός Δήμος Πλατανιά, στο σκοτάδι ο ορεινός όγκος των Χανίων | Kriti360.gr\n15 Φεβρουαρίου 2021, 21:29 ΜΜ\nΑυτοί οι δρόμοι έκλεισαν στην Κρήτη: Χωρίς ρεύμα ο… μισός Δήμος Πλατανιά, στο σκοτάδι ο ορεινός όγκος των Χανίων\nΠροβλήματα στην ηλεκτροδότηση περιοχών και στην Κρήτη, προέκυψαν από τη σφοδρή κακοκαιρία Μήδεια.\nΗ παρατεταμένη χιονόπτωση των τελευταίων ωρών, σε ορεινές περιοχές του Δήμου Πλατανιά, συνδυάζεται και με διακοπή της ηλεκτροδότησης σε κάποιες από αυτές, όπως ο Σέμπρωνας, ο Πρασσές, ο Αλικιανός και ο Σκινές. Χωρίς ρεύμα παραμένουν ακόμη περιοχές των Δήμων Καντάνου Σελίνου – όπως η Κάντανος και η Παλαιόχωρα – αλλά και του Δήμου Κισσάμου.\nΑργότερα το βράδυ της Δευτέρας, στις παραπάνω περιοχές προστέθηκαν: Ομαλός και Καράνου, σύμφωνα με πληροφορίες από τον Δήμο Πλατανιά.\nΜικροπροβλήματα καταγράφονται και σε άλλες περιοχές της Κρήτης.\nΕν τω μεταξύ πολλά και σημαντικά προβλήματα υπήρξαν κατά την διάρκεια της ημέρας, σε πολλές περιοχές ολόκληρης της χώρας και κυρίως στην Αττική.\nΣτις περισσότερες από αυτές, η ηλεκτροδότηση έχει επιστρέψει.\nΗ ΔΕΔΔΗΕ αναφέρει σε σχετική της ανακοίνωση:\nΟ ΔΕΔΔΗΕ ανακοινώνει ότι σήμερα, απόγευμα Δευτέρας 15 Φεβρουαρίου 2021 και έως αυτή την ώρα, έχουν αποκατασταθεί τα σοβαρότερα προβλήματα ηλεκτροδότησης που προέκυψαν από τη σφοδρή κακοκαιρία Μήδεια.\nΗ επανηλεκτροδότηση των Σποράδων ξεκίνησε από τις 16:00 και ολοκληρώθηκε στις 17:00 μετά από την αποκατάσταση των ζημιών που προκλήθηκαν από την πτώση δέντρων στις δύο γραμμές Μέσης Τάσης που τροφοδοτούν τα νησιά στο χερσαίο κομμάτι του Δικτύου στο Πήλιο. Ο ΔΕΔΔΗΕ ευχαριστεί θερμά την Πυροσβεστική Υπηρεσία αλλά και την Περιφέρεια Θεσσαλίας για την πολύτιμη συνδρομή τους στην υπεράνθρωπη αυτή προσπάθεια, ενώ προσθέτει ότι τα συνεργεία της εταιρείας θα συνεχίσουν τις εργασίες για την πλήρη αποκατάσταση όλων των ζημιών σε όλες τις γραμμές που τροφοδοτούν τα νησιά.\nΟι δρόμοι που έκλεισαν στην Κρήτη\nΤελευταία Ανακοίνωση 22:37\nΧιόνια Ρεύμα Διακοπές ΔΕΔΔΗΕ